|  |  |
| --- | --- |
| logo_webre | **BUDAPESTI RENDŐR-FŐKAPITÁNYSÁG**  **VII. KERÜLETI RENDŐRKAPITÁNYSÁG** |
| Budapest VII. kerület, Dózsa György út 18-24.  Budapest, Postafiók 215. 1443   461-8110, BM: 47-111  461-8122, BM: 47-400  07rk@budapest.police.hu |

Szám: 01070-351/11/2013. ált.

|  |  |  |
| --- | --- | --- |
|  | Tárgy: | önkormányzati beszámoló |
|  | Ügyintéző:  Telefon: | Fehér István r. őrnagy  06-30-9600668 |

# B E S Z Á M O L Ó

**a BRFK VII. kerületi Rendőrkapitányság**

**2012. évi tevékenységéről**

|  |  |
| --- | --- |
| **Budapest, 2013. április 18.** | **Bihami Jenő r. alezredes**  **kapitányságvezető-helyettes** |

Tájékoztatom Önöket, hogy a 2012-es évre meghatározott fő célkitűzéseket és feladatokat a BRFK VII. kerületi Rendőrkapitányság sikeresen megvalósította. Az év szakmai tevékenységének értékelését az alábbiak szerint megteszem.

**Rendészeti Osztály:**

A Közrendvédelmi Osztály (2013. január 1-jétől Rendészeti Osztály) munkáját alapvetően meghatározza a terület bűnügyi struktúrája, az elkövetett bűncselekmények száma, és az ebből adódó leterheltség. Kiemelt figyelmet kellett fordítanunk a területünkön elkövetett gépjárműfeltörések, lakásbetörések, rablások, kerékpárlopások, erőszakos és garázda jellegű bűncselekmények megelőzésére, a már elkövetett bűncselekmények elkövetőinek elfogására. Alapvető feladatunk volt az illetékességi terület közterületeinek és nyilvános helyeinek rendőri ellenőrzése, az itt található érték és vagyontárgyak, épületek, létesítmények, személyek védelme, közbiztonsági szempontból történő ellenőrzése.

Járőrszolgálatunk elsősorban közterületi jelenlétével biztosította a fenti feladatok végrehajtását, de kiemelt feladat volt a bejelentésekre, segélyhívásokra történő gyors reagálás, a területünkön szervezett rendezvények biztosítása, a hatékony és törvényes rendőri intézkedések végrehajtása.

A 2012. márciusában bevezetett „Egy járőr – egy gépkocsi” program minden szinten pozitív tapasztalatokkal váltotta be a hozzá fűzött reményeket. Az új szolgálati forma – nem kis mértékben a szolgálati gépjárművek rendkívül modern felszereltségének köszönhetően – mind az állomány, mind a lakosság, mind a kerületi önkormányzat tagjainak megelégedettségét kiváltotta.

Ugyancsak továbbra is kiemelkedően sikeres tevékenységet mondhat magáénak a Körzeti Megbízotti Akciócsoport, mely a bűnügyi szolgálattal szoros együttműködésben végzi feladatát, különös tekintettel a kerület közterületeinek ellenőrzésére.

A járőri állomány bűnügyi és közrendvédelmi tevékenységét legjobban az előállítások, elfogások számán valamint a szabálysértési szankcionáló munkán lehet lemérni. A rendőri intézkedések számszerűleg az alábbiak szerint alakultak a vizsgált időszakban:

|  |  |  |  |
| --- | --- | --- | --- |
|  | 2011. év | 2012. év | százalékos eltérés |
| előállítás | 1642 | 803 | - 51 % |
| elfogás | 890 | 485 | - 45,5 % |
| biztonsági intézkedés | 453 | 379 | - 16 % |
| HB / fő | 718 | 1449 | + 102 % |
| HB / Ft | 6.941.000 | 23.237.000 | + 235 % |

A statisztika alapján az elfogások, előállítások és feljelentések nagymértékű csökkenése állapítható meg, azonban szükséges megjegyezni, hogy 2012. évben egy letisztult, kifejezetten a saját állomány teljesítményére vonatkozó statisztikát készítettünk, melyben a kerületbe érkezett megerősítő erők intézkedései nem szerepelnek.

A helyszíni bírságok száma 102 %-kal emelkedett, melynek oka, hogy az új szabálysértési törvény kapcsán a szabálysértések szankcionálását súlyozottan hajtottuk végre, és a rendőrök a feltételek fennállása esetén elsősorban helyszíni bírságot alkalmaztak.

A tárgyévben 145 esetben és 2410 órában hajtottunk végre saját kezdeményezésű akciót és fokozott ellenőrzést, mely mintegy 20 %-os növekedést jelent az előző évhez képest.

A bűnügyi szolgálat és a körzeti megbízottak napi kapcsolatban vannak egymással. Az aktuális bűnügyi helyzetnek megfelelően minden hónapban – előre elkészített terv alapján – közös bűnügyi-közbiztonsági fokozott ellenőrzések kerültek végrehajtásra. A tervezést mindenre kiterjedő elemző-értékelő munka előzte meg, melynek során meghatározásra kerültek azok a bűncselekmény-típusok, amelyek a lakosság szubjektív biztonságérzetét a legnagyobb mértékben zavarják. Az akciók célirányosan ezen kiemelt bűncselekmények visszaszorítására irányultak

A közlekedésrendészeti tevékenységen belül érdemes kiemelni, hogy a szabálysértőkkel való következetes fellépésünk hatására a kerület területén 2012. évben 188 anyagi káros jellegű közlekedési balesetnél került sor rendőri intézkedésre, amely 19 %-os csökkenést jelent az előző évhez képest. A közlekedési segédelőadó 2012. évben összesen 134 közigazgatási bírságot kezelt, amely 143 %-kal haladja meg a 2011. évi mennyiséget.

A szeptemberi tanévkezdés idején minden általános iskolánál biztosítottuk a rendőri jelenlétet a reggeli és délutáni órákban a gyermekbalesetek megelőzése céljából.

A társszervekkel együttműködve fokozottan ellenőrizzük a kerületben üzemelő szórakozóhelyeket és környezetüket, így biztosítva, hogy a szórakozóhelyeket nagy számban látogató vendégek ne zavarják a kerület érintett lakosságának nyugalmát.

Igazodva a lakossági elvárásokhoz 2012. szeptemberétől kezdődően munkatársaink a Készenléti Rendőrség bevetési csoportjainak segítségével hetente 2-3 alkalommal – a frekventált napokon éjszaka – ellenőrzéseket hajtanak végre a szórakozóhelyek külső környezetében, amelyek elsősorban az Erzsébet körút és a Károly körút között találhatóak.

Fentieken túl havonta 2-3 alkalommal a Polgármesteri Hivatal, a Nemzeti Adó- és Vámhivatal, a Katasztrófavédelem, a Népegészségügyi Hivatal és a polgárőrség bevonásával a szórakozóhelyek belső ellenőrzését is végrehajtjuk. Az ellenőrzésekhez minden esetben bevetési csoportokat kapunk a Készenléti Rendőrségtől, így a körzeti megbízottakkal kiegészítve megfelelő létszám áll rendelkezésre a feladat hatékony elvégzéséhez.

Az ellenőrzések során több alkalommal került sor szórakozóhelyek kiürítésére és bezárására, különféle jellegű eljárások kezdeményezésére illetve szeszes ital lefoglalására.

A közös járőrszolgálatban és ellenőrzésekben részt vesz az Erzsébetvárosi Közterület-felügyelet is, és jelentős segítséget jelent a közterület rendjének fenntartásában a térfigyelő központ, illetve az önkormányzat által finanszírozott túlszolgálat keretében szolgálatot teljesítő két gépkocsizó járőrpár.

Gyalogos járőrszolgálatot biztosítunk a kerület olyan frekventált területeire, mint az Erzsébet körút, a Blaha Lujza téri aluljáró, a Kazinczy utca vagy a Madách-sétány.

**Igazgatásrendészeti Osztály:**

Az Igazgatásrendészeti Osztály feladatainak ellátása során egyrészt szolgáltatást nyújt, másrészt a közrend és közbiztonság érdekében a jogszabályban meghatározott feltételek esetén szabálysértési eljárást folytat. Az új szabálysértési törvény alkalmazására kiemelt figyelmet kellett fordítania az állománynak

Szabálysértési tevékenység 2012. évben:

Beérkezett feljelentések száma: 1213

Feljelentett személyek száma: 1286

Kiszabott pénzbírság: 20.663.000,- ft

-melyből jogerős: 16.378.000,- ft

Kifogások száma: 85

Járművezetéstől eltiltás összesen: 86

Közúti közlekedési balesetek száma: 275

Személy-és vagyonőri tevékenység 2012. évben:

Beadott kérelmek száma: 136

Működési engedély kiadása: 20

Vagyonőri igazolványok: 269

Magánnyomozói igazolványok: 8

Visszavonások: 22 engedély és 3 igazolvány

Ellenőrzések száma: 44 (helyszínen), 206 (hivatali helyiségben)

2012-ben pirotechnikai termékek forgalmazásának bejelentésére egy alkalommal, figyelmeztető jelzés engedélyezésére 196 alkalommal került sor.

**Bűnügyi Osztály és Vizsgálati Osztály:**

Budapest VII. kerületében 2012. évben **4473** bűncselekményt regisztráltak, mely a 2011-es év 4100 bűncselekményéhez képest 9 %-os növekedést jelent. Ennek egyik okát a társadalmi, gazdasági környezet változásában, a gazdasági válság elhúzódásában látjuk, ugyanakkor a jogszabályi környezet és a belső szabályozók változása miatt szükségessé vált egyes, úgynevezett járulékos bűncselekmények statisztikai jellegű rögzítése (az elkövető ilyen esetekben egy cselekményével több bűncselekményt is megvalósít, például egyszerre tulajdonít el készpénzt és okiratokat). A bűncselekmények számának növekedése tehát jelentős részben statisztikai jellegű.

Az ismertté vált bűncselekmények struktúráját még mindig a vagyon elleni jogsértések nagy száma (2750) határozza meg, mely kategória az összes regisztrált bűncselekmény 61 %-át teszi ki.

Az alábbi táblázatban egyes, a lakosság biztonságérzete vagy egyéb szempontok alapján kiemelten kezelendő bűncselekmények számának összehasonlító statisztikáját közöljük:

| Bűncselekmény megnevezése | 2011 | 2012 | Százalékos eltérés |
| --- | --- | --- | --- |
| lopás | 1786 | 1865 | + 4,4 % |
| betöréses lopás | 218 | 218 | - |
| lakásbetörés | 172 | 150 | - 12,7 % |
| személygépkocsi lopás | 18 | 24 | + 33,3 % |
| jármű önkényes elvétele | 3 | 5 | + 66,6 % |
| zárt gépjármű feltörés | 107 | 136 | + 21,1 % |
| rablás | 50 | 61 | + 22 % |
| emberölés | 4 | 1 | - 75 % |
| zaklatás | 61 | 64 | + 4,9 % |
| kiskorú veszélyeztetése | 3 | 6 | + 100 % |
| garázdaság | 111 | 108 | - 2,7 % |
| visszaélés okirattal | 251 | 744 | + 196,4% |
| visszaélés kábítószerrel | 36 | 48 | + 33,3 % |
| sikkasztás | 49 | 29 | - 40,8 % |
| csalás | 154 | 205 | + 31,8 % |
| kifosztás | 46 | 71 | + 54,3 |
| zsarolás | 2 | 4 | + 100 % |

A gépjárműfeltörések számának növekedéséhez két sorozat-bűncselekmény elkövetése vezetett, melyeket azonban sikeresen felderítettünk.

*Kiemelt ügyek és eredmények:*

3 férfi és egy női elkövetőt vontunk eljárás alá, akik sorozatjelleggel követtek el rablás bűncselekményeket oly módon, hogy a sértettek lakásába különféle ürügyekkel bejutottak, majd a sértettek italába bódító hatású anyagot juttattak, és a magatehetetlen állapotba került személyek lakásában található értékeit eltulajdonították. Az eljárás során megállapítást nyert, hogy az elkövetők megállapodtak abban, hogy az egyik sértettet megölik, és az ehhez szükséges anyagokat is beszerezték, így a nyomozás emberölés előkészület bűntette miatt is folyik.

A másik ügyben eljárás alá vont férfi megalapozottan gyanúsítható azzal, hogy több lakóházhoz tartozó mélygarázsba behatolt, majd ott ablakbetörés módszerével feltörte a parkoló gépjárműveket, és az azokban található értékeket eltulajdonította, továbbá az épületekhez tartozó pincerekeszeket feltörve további értékeket tulajdonított el.

Mindkét eljárás a gyanúsítottak előzetes letartóztatásának elrendelése mellett folyik.

2013-ban a kiemelt bűncselekmények felderítésének fokozását célirányos, elemző-értékelő munkán alapuló akciók és portyák szervezésével, a közrendvédelmi szolgálattal való szorosabb együttműködéssel és a parancsnoki ellenőrzések minőségének javításával kívánjuk elérni.

**Együttműködés az önkormányzattal:**

Erzsébetváros Önkormányzatával hatékony munkakapcsolat alakult ki, folyamatosan részt veszünk a testületi és bizottsági üléseken, a képviselőtestület és polgármester úr számos területen támogatja kapitányságunkat.

Kapitányságunkon 2012. október 25-én konzultációs fórum megtartására került sor. A fórumon részt vett a kapitányság parancsnoki állománya, Erzsébetváros polgármestere és egyik alpolgármestere, önkormányzati képviselők, önkormányzati bizottságok és irodák vezetői, a cigány kisebbségi önkormányzat elnöke, a kerületi közterület-felügyelet és polgárőr szervezetek vezetői, a gyámhivatal vezetője, valamint a helyi sajtó képviselői. A fórum témája általánosságban Erzsébetváros lakossága, illetve a kerületbe látogatók szubjektív biztonságérzetét leginkább javító, a prevenciót előtérbe helyező intézkedések, a közbiztonság jobbá tételére irányuló javaslatok kötetlen megvitatása volt. A megjelentek kifejezetten pozitív tapasztalatokat jeleztek a kapitányság vezetése felé a fórum megtartásával kapcsolatban, gyakorlatilag minden megjelent szervezet képviselője tett érdemi felszólalást, és több visszajelzést kaptunk azzal a tartalommal, hogy nagy igény van a hasonló rendezvények megtartására.

A kapitányság vezetése részt vett az önkormányzat által tartott közmeghallgatáson, ahol választ adtak a lakosság felmerült panaszaira, elsősorban a nagy számú szórakozóhely környékén kialakult helyzet kapcsán.

Részt vettünk az önkormányzat által kiírt kapufigyelő program szakmai előkészítésében, illetve részt veszünk az önkormányzat közbiztonsági koncepciójának kialakításában.

Rendőrségi hírekkel, bűnmegelőzési tanácsadással és aktuális felhívásokkal jelentkezünk az Erzsébetvárosi Televízióban és az Erzsébetváros újságban.

Bűnmegelőzési és áldozatvédelmi munka terén folyamatos volt az együttműködés a Gyermekjóléti Szolgálattal, Családsegítő Szolgálattal, Gyámhatósággal, Gyámhivatallal, oktatási intézményekkel és Áldozatsegítő Szolgálatokkal, illetve ezek utódszervezeteivel, melyek a közigazgatási és önkormányzati hivatali rendszer átalakítása során jöttek létre.

2012-ben együttműködési megállapodást kötöttünk az Erzsébetvárosi Közterület-felügyelettel, továbbá a BRFK megállapodást kötött az Önkormányzattal a rendészeti feladatok ellátásának felügyelete kapcsán. A BRFK három, kerületünkben dolgozó polgárőr szervezettel kötött együttműködési megállapodást a közvetítésünkkel, közöttük az önkormányzat által is támogatott Erzsébetvárosi Közbiztonsági Polgárőr Egyesülettel.

A Közterület-felügyelettel, a polgárőrséggel és a Polgármesteri Hivatal szakirodáival történő közös ellenőrzésekről már ejtettünk szót a Rendészeti Osztály tevékenységének bemutatásánál. Itt jegyezzük meg, hogy kapitányságunk panaszügyi tevékenységének jelentős részét a Közterület-felügyelet által alkalmazott kerékbilincs és helyszíni bírság elleni panaszok jelentik, melyekből 295 db érkezett a tárgyévben.

*Támogatások és adományok:*

* Megújításra került a BRFK és a kerületi önkormányzat között kötött megállapodás térfigyelő rendszer üzemeltetésére. Ugyancsak megállapodást kötöttünk az önkormányzattal túlszolgálat finanszírozására, így 2012. augusztusától megerősített közterületi gépkocsizó járőrszolgálatot láthatunk el. Ehhez a tevékenységhez a képviselő-testület adomány formájában 2 db Opel Astra személygépkocsit biztosított a rendőrség részére. A járművek rendőri jellegűvé alakítása és figyelmeztető jelzésekkel történő ellátása folyamatban van.
* Az önkormányzat finanszírozásában kapitányságunkon kialakításra került a jogszabályi követelményeknek megfelelő gyermekmeghallgató szoba, melyben a társhatóságok is végeznek meghallgatásokat.
* Egy 9,4 millió Ft-os adományozás alapján felújításra és korszerűsítésre kerül a kapitányság informatikai rendszere.
* Önkormányzati támogatással rendőrségi iroda kialakítására került sor a Király utca 21. szám alatt.
* Az önkormányzat támogatási szerződés keretében 10 millió forint összegű támogatást nyújtott, melyből tavaly év elején megtörtént nagyobb mennyiségű bútor vásárlása, illetve egy új eligazító-helyiség kialakítása.
* A képviselő testület további 6 millió forintos támogatást nyújtott a Rendészeti Osztály öltözőinek felújítására.
* 2012-ben 55 kollégánk részesült önkormányzati pénzjutalomban, összesen 2,5 millió Ft értékben.
* Folyamatban van egy ügyintézői gépkocsi, illetve műszaki cikkek beszerzése önkormányzati adományozás útján.

# Összegzés:

Az értékelt időszak főbb célkitűzéseit és feladatait sikeresen megvalósítottuk, az alábbiak szerint:

* A közterületi rendőri jelenlét fokozásával növeltük Erzsébetváros lakosságának szubjektív biztonságérzetét, illetve biztosítottuk a kerületbe látogató polgárok zavartalan munkavégzését és szórakozását.
* Sikeresen bevezettük és alkalmaztuk az „Egy járőr-egy gépkocsi” projektet.
* A Rendészeti Osztályon törekedtünk a bűnügy-centrikus intézkedések foganatosítására és a bűnügyi jelzések továbbítására, illetve az így szerzett információk alapján szervezett szolgálatellátás és akciók előtérbe helyezésére.
* Kidolgoztuk az Erzsébetvárosi Térfigyelő Rendszer jogszabályoknak megfelelő működési rendjét, és megkötöttük az Önkormányzattal az ehhez szükséges megállapodásokat.
* Fokozott belső ellenőrzéssel és az erre szakosodott szervezetekkel való szoros együttműködéssel folytattuk a korrupció visszaszorítását.

*A 2013-as évre vonatkozó további fő célkitűzések:*

* A „látható rendőrség” elvét előtérbe helyezve tovább kell növelni a közterületi rendőri jelenlétet a közrend, a közbiztonság, a vagyon- és közlekedésbiztonság javítása érdekében.
* Kiemelt figyelmet kell fordítani az önkormányzatok, oktatási intézmények, egyházak, civil szervezetek közbiztonsággal kapcsolatos véleményére, illetve a lakossági fórumokon és közmeghallgatásokon elhangzottakra. Javítani kell az információáramlást a rendőrség és a lakosság között, folyamatos párbeszédet kell folytatni.
* Törekedni kell az empatikus, differenciált rendőri intézkedésekre, ugyanakkor hatékonyan és határozottan kell fellépni a közösségeket megfélemlítő csoportokkal, személyekkel és bűncselekményekkel szemben.
* A körzeti megbízotti szolgálat és a gyalogosan ellátott járőrszolgálat hangsúlyosabbá tételével is növelni kell a lakossággal történő érdemi kapcsolattartást és közterületi jelenlétet.
* Új alapokra kell helyezni, és tovább kell erősíteni a kerületi közterület-felügyelettel, a polgárőr szervezetekkel, a társszervekkel és a szakhatóságokkal történő együttműködést, kiemelten a közös járőrszolgálatok szervezésére.
* A társszervekkel együttműködve fokozottan ellenőrizni kell a kerületben üzemelő szórakozóhelyeket és környezetüket, illetve biztosítani kell, hogy a szórakozóhelyeket nagy számban látogató vendégek ne zavarják a kerület érintett lakosságának nyugalmát.
* Növelni kell a tulajdon elleni szabálysértések felderítési arányát.
* Nagyobb hangsúlyt kell fektetni a körözött személyek felkutatására tett intézkedések hatékonyságának növelésére.
* Erősíteni kell az ügyeletek reagáló képességét, ezáltal csökkentve a járőrök és bűnügyi technikusok helyszínre érkezésének idejét.
* Törekedni kell a hatékonyabb felderítésre és bűnmegelőzésre, többek között az aktuális helyi bűnügyi helyzetben bekövetkezett változásokra történő gyors és szakszerű reagálással, azonnalos intézkedésekkel, a szolgálati ágak között együttműködéssel.

|  |  |
| --- | --- |
|  | **Tisztelettel:**  **Bihami Jenő r. alezredes**  **kapitányságvezető-helyettes** |