|  |
| --- |
| **Budapest Főváros VII. kerület Erzsébetváros Önkormányzata**  **Vattamány Zsolt polgármester** |

Iktatószám:

Napirendi pont:

Előterjesztve:

**ELŐTERJESZTÉS**

**A Képviselő-testület** **2013. május május 30-ei rendkívüli ülésére**

|  |  |
| --- | --- |
| **Tárgy:** | Budapest Főváros VII. Kerület Erzsébetváros Önkormányzata Képviselő-testületének …/2013. (…) önkormányzati rendelete a helyi lakóközösségek és az önkormányzati intézmények részére biztonsági berendezések létesítéséhez nyújtandó támogatásról |

**Készítette:**

dr. Máté Katalin

irodavezető

**Törvényességi szempontból kifogást nem emelek:**

dr. Gotthard Gábor

jegyző

**Az előterjesztés** **Az előterjesztést nyilvános ülésen kell tárgyalni..**

**A rendelettervezet elfogadásához minősített szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata**  **Vattamány Zsolt polgármester** |

**Tisztelt Képviselő-testület!**

A rendelet célja, hogy Erzsébetváros Önkormányzata támogatást nyújtson a társasházak, lakásfenntartó szövetkezeti házak és önkormányzati lakóépületek, intézmények és a lakosság részére biztonsági rendszerek kiépítéséhez, biztonsági berendezések felszereléséhez.

Az Önkormányzat folytatni kívánja a kapufigyelő rendszerek kiépítésének pályázati eljárás keretében történő támogatását, de ez mellett olyan biztonsági berendezések felszerelését is támogatni kívánja, amelyek a lakások, intézmények vagyonvédelmét szolgálják, erősítve az ott élők, dolgozók biztonságérzetét, egészségének védelmét.

A rendelkezések a fentebb említettek miatt pozitív közhangulati hatást válthatnak ki a kerület lakosságából, a támogatással az önkormányzat hozzájárul ahhoz, hogy a kisebb jövedelmű családok is lehetőséget kapjanak a biztonságosabb otthon megteremtéséhez, a betörések, a szénmonoxid mérgezések és ezzel együtt a kórházi kezelések, a munkából való kiesés megelőzésére. A jogszabály alkalmazásához szükséges személyi feltételek a polgármesteri hivatalban rendelkezésre állnak, pénzügyi feltételét az önkormányzat az éves költségvetésében biztosítja.

Magyarország helyi önkormányzatairól szóló 2011. évi CLXXXIX. törvény 42. § 1. pontja alapján a rendeletalkotásról a Tisztelt Képviselő-testület jogosult dönteni.

**Budapest, 2013. május 21.**

Vattamány Zsolt

polgármester

**Budapest Főváros VII. kerület Erzsébetváros Önkormányzata Képviselő-testületének .../2013. (.....) önkormányzati rendelete**

**a helyi lakóközösségek és az önkormányzati intézmények részére biztonsági berendezések létesítéséhez nyújtandó támogatásról**

Budapest Főváros VII. kerület Erzsébetváros Önkormányzat Képviselő-testülete az Alaptörvény 32. cikk (2) bekezdésében meghatározott jogkörében eljárva, a Magyarország helyi önkormányzatairól szóló 2011. évi CLXXXIX tv. 42. § 1. pontja alapján a kerületi lakóközösségek és önkormányzati intézmények biztonsági berendezéssel történő ellátásának támogatása érdekében a következőket rendeli el:

**1. §**

(1) Budapest Főváros VII. kerület Erzsébetváros Önkormányzat Képviselő-testülete felhatalmazza a Városüzemeltetési Bizottságot (a továbbiakban: Bizottság) hogy a tárgyévi költségvetési rendelet elfogadását követően, a költségvetésben meghatározott keretösszegig az igények ismeretében az alábbi biztonsági berendezések létesítésének támogatására pályázatot írjon ki:

a) kapufigyelő rendszer kialakítására,

b) szénmonoxid érzékelő berendezés létesítésére,

c) hevederzár felszerelésére.

(2) Pályázatot nyújthatnak be az (1) bekezdés a) pontjában meghatározott biztonsági berendezés létesítésének támogatására a VII. kerület közigazgatási területén lévő:

a) társasházak,

b) lakásszövetkezetek (a lakásszövetkezetekről szóló 2004. évi CXV. tv. 2. § (1) bek.),

c) önkormányzati tulajdonban lévő lakóépületek esetében azok kezelője,

d) háziorvosi rendelők és önkormányzati intézmények.

(3) Az (1) bekezdés b), c) pontjaiban megjelölt biztonsági berendezések létesítésének támogatására pályázatot nyújthatnak be VII. kerület közigazgatási területén lévő lakások bérlői, tulajdonosai, valamint a háziorvosi rendelők és a VII. kerület fenntartásában lévő önkormányzati intézmények.

(4) Az (1) bekezdésben megjelölt biztonsági berendezések megvalósításához az Önkormányzat vissza nem térítendő támogatást nyújt.

**2. §**

(1) A Bizottság az 1. § (1) bekezdésében megjelölt támogatott tevékenységekre az igények függvényében külön-külön is kiírhat pályázatot, de egyes tevékenységekre mellőzheti is a pályázat kiírását.

(2) A pályázati kiírás tartalmát (pályázat tárgyát, pályázók körét, a támogatás mértékét, a pályázat egyéb feltételeit, a pályázat benyújtásának feltételeit), az elbírálás és megvalósítás szabályait a Bizottság határozza meg.

(3) A beérkezett pályázatok elbírálásának előkészítését Budapest Főváros VII. kerület Erzsébetvárosi Polgármesteri Hivatal végzi.

(4) A pályázatokat előzetesen a Bizottság bírálja el, és a pályázók támogatására vonatkozó javaslatát a Képviselő-testület elé terjeszti.

(5) A Bizottság által javasolt támogatás összege a pályázó által benyújtott és a Bizottság által elfogadott pályázati költségvetés legfeljebb 50 %-a lehet, azonban 1. § (1) bek. a) pontja esetében a 250.000.-Ft-ot, a b) pont esetében az 5000,-Ft-ot, a c) pont esetében a 20.000,-Ft-ot nem haladhatja meg.

(6) A támogatás összege utólag, a pályázó által bemutatott eredetivel egyező, a Polgármesteri Hivatal szakmailag illetékes irodája által elfogadott számlamásolatok és összegek alapján fizethető ki. A Polgármesteri Hivatal szakmailag illetékes irodája a számlák kifizetését megelőzően a biztonsági berendezés megvalósítását (működőképességét) a helyszínen ellenőrizheti.

(7) A pályázat eredményének megállapításáról, a pályázóknak nyújtandó támogatásról a Képviselő-testület dönt.

(8) A Polgármesteri Hivatal szakmailag illetékes irodája a nyújtott támogatásokról nyilvántartást vezet.

**3. §**

(1) A pályázó által elnyert támogatás a pályázó és az Önkormányzat között létrejött szerződésben és a jelen rendeletben, valamint a pályázati kiírásban és annak mellékletét képező szabályzatban meghatározott feltételek szerint használható fel.

(2) A keretösszegből a tárgyévben még rendelkezésre álló és az elnyert, de a szerződéskötési határidő elmulasztása és a pályázó szerződésszegése miatt felhasználásra nem került összeghatárig a Bizottság pótpályázat kiírásáról dönthet.

(3) A tárgyévben rendelkezésre álló keretösszeg felhasználásánál figyelembe kell venni a magánszemélyek részére nyújtott támogatások mindenkori hatályos jogszabály szerinti adó- és járulékfizetési kötelezettségét.

**4. §**

A pályázati eljárás során az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011.(III.22.) Korm. rendeletben, a támogatási szerződés megkötésénél jelen rendeletben foglaltakat és az államháztartásról szóló 2011. évi CXCV. törvény költségvetési támogatásokról szóló 48-56.§-ban, valamint a végrehajtására kiadott 368/2011.(XII.31.) Korm. rendelet 66-100. §-ban foglalt szabályokat kell alkalmazni.

**5. §**

(1) Ez a rendelet 2013. június 1. napján lép hatályba.

(2) Jelen rendelet hatályba lépésével egyidejűleg hatályát veszti a lakóközösségeknek nyújtandó kapufigyelő rendszer kialakítására vonatkozó támogatásról szóló 19/2012.(IV.27.) önkormányzati rendelet.

|  |  |
| --- | --- |
| **dr. Gotthard Gábor**  jegyző | **Vattamány Zsolt**  polgármester |

**Általános indokolás:**

Erzsébetváros Önkormányzata pályázati formában e rendelet kereti között támogatja a társasházak, lakásfenntartó szövetkezeti házak és önkormányzati lakóépületek, lakásbérlők és tulajdonosok, önkormányzati intézmények vagyon- és személybiztonságot, egészséget védő biztonsági berendezéseinek létesítését. A támogatás célja a közbiztonság, az itt élő lakosság biztonságérzetének erősítése, vagyonvédelmének elősegítése, a hagyományos, vagy gázfűtéses lakásokban élők egészségének, életének védelme.

**Részletes indokolás:**

1. §-hoz

Rendelkezik a pályázat kiírásáról, az egyes pályázati eljárás keretében támogatott biztonsági berendezésekről, a pályázat benyújtására jogosultakról, a pályázat kiírásának időpontjáról, a támogatás formájáról.

2. §-hoz

Rendelkezik a pályázat kiírásáról, a Polgármesteri Hivatal és Képviselő-testület Városüzemeltetési Bizottságának a pályázatok elbírálásának előkészítésével, az elbírálással kapcsolatos feladatairól, az egyes biztonsági berendezések létesítéséhez nyújtható támogatás mértékéről, a támogatás kifizetésének feltételeiről, a pályázat eredményének megállapításáról valamint a támogatások nyilvántartásáról.

3. §-hoz

Rendelkezik a támogatás igénybe vételének, felhasználásának és a pótpályázat kiírásának, valamint a költségvetésben rendelkezésre álló keretösszeg felhasználásának feltételeiről.

4. §-hoz

Rendelkezik a pályázati eljárás és a támogatási szerződés megkötése során alkalmazandó jogszabályokról.

5. §-hoz

A rendelet hatályáról rendelkezik.