|  |
| --- |
| **Budapest Főváros VII. kerület Erzsébetváros Önkormányzata**  **Vattamány Zsolt polgármester** |

Iktatószám:

Napirendi pont:

Előterjesztve: Művelődési, Kulturális és Szociális Bizottsághoz

**ELŐTERJESZTÉS**

**A Képviselő-testület** **2013. május 30-ai rendkívüli ülésére**

|  |  |
| --- | --- |
| **Tárgy:** | Budapest Főváros VII. Kerület Erzsébetváros Önkormányzata Képviselő-testületének …/2013. (…) önkormányzati rendelete az egészségügyi alapellátásról és körzeteinek kialakításáról szóló 19/2013. (IV. 30.) önkormányzati rendelet módosításáról |

**Készítette:**

Barta Erzsébet

Humánszolgáltató Iroda vezetője

**Törvényességi szempontból kifogást nem emelek:**

dr. Gotthard Gábor

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. törvény 13. §-a az önkormányzatok kötelezően ellátandó feladatai közt sorolja fel az egészségügyi ellátás megszervezését.

Az egészségügyről szóló 1997. évi CLIV. törvény (továbbiakban: Eütv.) 152. § meghatározza a helyi önkormányzatok feladatait. Az alapellátás körében a települési önkormányzatok gondoskodnak a háziorvosi, házi gyermekorvosi, fogorvosi alapellátásról, az alapellátáshoz kapcsolódó ügyeleti ellátásról, a védőnői szolgálat működtetéséről és az iskola-egészségügyi ellátásról. Az Eütv. 152.§ (2) bekezdése szerint a települési önkormányzat képviselő-testülete megállapítja, és kialakítja az egészségügyi alapellátások körzeteit, több településre is kiterjedő ellátás esetén a körzet székhelyét. A körzetek felosztását az egészségügyi alapellátásról és körzeteinek kialakításáról szóló új 19/2013. (IV.30.) önkormányzati rendelet 1-5. mellékletei tartalmazzák, mely rendelet 2013. június 1-jén lép hatályba.

A gyermek- és ifjúsági fogorvosi körzetek kialakítása során a jelenlegi finanszírozási pontértékkel a finanszírozás degresszió alá esne. A körzetek felosztásánál a munkavégzés szempontjából, illetőleg a finanszírozás racionalizálása okán 4 egyenlő gyermek fogorvosi körzet kialakítása vált indokolttá. A gyermek- és ifjúsági fogorvosi körzetek elnevezés „Gyermek fogorvosi körzetek” elnevezésre változik, a területi ellátás mellett ellátják a hozzájuk tartozó közoktatási intézményekbe járó gyermekek ellátását is.

A jogalkotásról szóló 2010. évi CXXX. törvény 9. §-ának (2) bekezdése a következőképpen rendelkezik:

*„(2) Ha a szabályozás célja másként nem érhető el, a jogalkotói hatáskörrel rendelkező szerv jogszabályban rendelkezhet úgy, hogy* ***a kihirdetett, de még hatályba nem lépett jogszabályi rendelkezés a kihirdetett szövegtől eltérő szöveggel lép hatályba****, vagy a kihirdetett, de még hatályba nem lépett jogszabály vagy jogszabályi rendelkezés nem lép hatályba.”*

Az új önkormányzati rendelet kihirdetése 2013. április 30.-án megtörtént, azonban mivel még nem lépett hatályba, így módosítása lehetséges.

Tisztelt Képviselő-testület!

A gyermek fogorvosi körzethatárok módosítása nyomán a körzetek elosztása racionálisabbá vált, ezért javaslom Budapest Főváros VII. kerület Erzsébetváros Önkormányzata Képviselő-testületének az egészségügyi alapellátásról és körzeteinek kialakításáról szóló 19/2013. (IV.30.) önkormányzati rendeletének módosítását, és annak elfogadását.

Budapest 2013. május 23.

Vattamány Zsolt

polgármester

**Hatásvizsgálat**

Az egészségügyi alapellátásról és körzeteinek kialakításáról szóló önkormányzati rendelet várható hatásai a jogalkotásról szóló 2010. évi CXXX. törvény (a továbbiakban Jat.) 17. §-a szerint:

**1. A jogszabály társadalmi, gazdasági, költségvetési hatásai**

Az új rendelet megalkotásával az egészségügyi körzetek határai átláthatóbbá válnak. A többszöri módosítás eredményeként a hatályon kívül helyezendő rendeletben a mellékletek nehezebben értelmezhetőek voltak. A tervezet költségvetési többletforrást nem igényel.

**2. A jogszabály környezeti és egészségi következményei**

A rendelet-tervezetnek környezeti és egészségügyi következményei nincsenek.

**3. A jogszabály adminisztratív terheket befolyásoló hatásai**

A rendelet-tervezet adminisztratív terhet nem keletkeztet.

**4. A jogszabály megalkotásának szükségessége, a jogalkotás elmaradásának**

**várható következményei**

A rendelet-tervezet megalkotásának elmaradása esetén hatályban marad a Budapest Főváros VII. kerület Erzsébetváros Önkormányzata Képviselő-testületének az egészségügyi alapellátásról és körzeteinek kialakításáról szóló 25/2002. (XII. 23.) önkormányzati rendelete, mely a többszöri körzethatár módosítások nyomán nehezen áttekinthető. Az új egységes szerkezetű rendelet könnyebb áttekinthetőséget biztosít.

**5. A jogszabály alkalmazásához szükséges személyi, szervezeti, tárgyi és**

**pénzügyi feltételek**

A rendelet-tervezet elfogadása, az új rendelet alkalmazása a jelenlegi szabályozáshoz képest többlet személyi, szervezeti és tárgyi feltételt nem igényel.

**Budapest Főváros VII. kerület Erzsébetváros Önkormányzata Képviselő-testületének**

**.../2013. (…) önkormányzati rendelete az egészségügyi alapellátásról és körzeteinek kialakításáról szóló 19/2013. (IV.29.)** **számú rendeletének módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (1) bekezdés a) pontjában és a 2) bekezdésben kapott felhatalmazás alapján, az egészségügyről szóló 1997. évi CLIV. törvény 152. § (2) bekezdésének, valamint az önálló orvosi tevékenységről szóló 2000. évi II. tv. 2. § (2) bekezdésének rendelkezése szerint, az egészségügyi alapellátásról és körzeteinek kialakításáról szóló 19/2013. (IV.29.) önkormányzati rendelet (a továbbiakban: Ör.) módosításáról a következőket rendeli el:

**1.§**

Az Ör. 3.§ (5) bekezdése az alábbi, a kihirdetett szövegtől eltérő szöveggel lép változatlan időben hatályba:

*(5) A 0-18 éves korú (gyermek) lakosság egészségügyi ellátása 4 gyermek fogorvosi körzetben történik. A körzetekben dolgozó fogorvosok ellátják az iskolafogászati teendőket is, melynek keretében a 18. életévüket betöltött, középiskolában, szakképző iskolában nappali tagozatos tanulmányukat folytató személyeket is ellátják. A gyermek fogászat terület szerinti meghatározását e rendelet 4. melléklete tartalmazza.*

**2.§**

Az Ör. 4. számú melléklete a kihirdetett szövegtől eltérő szöveggel lép változatlan időben hatályba e rendelet 1. számú melléklete szerint.

**3.§**

E rendelet 2013. május 31-én lép hatályba.

**dr. Gotthard Gábor Vattamány Zsolt**

jegyző polgármester

**Általános indokolás**

A jogalkotásról szóló 2010. évi CXXX. törvény 9. §-ának (2) bekezdése alapján történik a kihirdetett, de még hatályba nem lépett jogszabályi rendelkezésnek a kihirdetett szövegtől eltérő szöveggel történő hatályba léptetése.

Az egészségügyről szóló 1997. évi CLIV. törvény a háziorvosi (gyermekorvosi, fogorvosi) körzetek rendeletben történő kialakítására hatalmazza fel az önkormányzatokat, azonban az önkormányzat ellátási kötelezettségét szem előtt tartva indokolt, hogy a garanciális elemeket – melyeket minden egyes szolgáltatóra nézve egységesen meghatározva – tartalmazó szerződést a rendelet mellékleteként rendeleti szinten szabályozza. Ezáltal rendeleti szintű jelentőséget biztosítson e szerződések tartalmi előírásaira, melyek módosítása, kiegészítése a Képviselő-testület jóváhagyása nélkül nem lehetséges.

**Részletes indokolás**

**1.§**

Az önálló orvosi tevékenységről szóló 2000. évi II. törvény előírása alapján, a feladatellátás jellegének megfelelő csoportosításban meghatározza és rögzíti a gyermek fogorvosi körzeteket, melyek konkrét területi megnevezését a hozzárendelt mellékletek részletesen tartalmazzák.

E szakasz tartalmazza azt a garanciális szabályozást miszerint a kialakított körzeteket a Képviselő-testület évente felülvizsgálja, ezáltal lehetőséget biztosít a rugalmas és szükségszerinti változtatás évenkénti megtételére.

**2.§**

A 3.§ (5) bekezdéshez rendelt mellékletet módosítja.

**3.§**

A rendelet hatálybalépésének időpontjáról rendelkezik.