Budapest Főváros VII. kerület

Erzsébetváros Önkormányzatának

**Á T F O G Ó É R T É K E L É S E**

a 2012. évben végzett kerületi

gyermekvédelmi feladatok ellátásáról

Tartalomjegyzék

1. A település demográfiai mutatói,

különös tekintettel a 0 – 18 éves korosztály adataira 3. oldal

1. Az önkormányzat által nyújtott

pénzbeli és természetbeni ellátások 4. oldal

1. A nevelési oktatási intézményekbe járó gyermekek és tanulók

részére biztosított térítésmentes, illetve kedvezményes juttatásokról

1. A gyermekek után megállapított pénzbeli és természetbeni ellátások alakulása
2. Az önkormányzat által biztosított személyes gondoskodást

nyújtó ellátások bemutatása 10. oldal

1. Hetedhét Gyermekjóléti Központ
2. Bölcsődei intézmények
3. A kerületi jelzőrendszer tagjainak működéséről, munkájáról
4. A felügyeleti szervek által végzett ellenőrzések 26. oldal
5. A bűnmegelőzési program bemutatása 28. oldal
6. A települési önkormányzat és a civil szervezetek

közötti együttműködés keretében történő feladatok,

ellátások, szolgáltatások 29. oldal

1. **A TELEPÜLÉS DEMOGRÁFIAI MUTATÓI, KÜLÖNÖS TEKINTETTEL A 0 – 18 ÉVES KOROSZTÁLY ADATAIRA**

Budapest VII. kerületében az állandó lakosság száma: 2010. december 31-i állapot szerint 54 398 fő, 2011. december 31-i állapot szerint a kerület lakossága: 56 148 fő, a 2012. december 31-ei állapot szerint a kerület lakossága: **52741 fő**, ebből a KSH számításai szerint a 0-18 éves korú gyermekek megoszlása a következőként alakult:

|  |  |
| --- | --- |
| 2005. évben | 7 853 fő |
| 2006. évben | 7 421 fő |
| 2007. évben | 7 072 fő |
| 2008. évben | 6 789 fő |
| 2009. évben | 6 593 fő |
| 2010. évben | 6 390 fő |
| 2011. évben | 8 008 fő |
| **2012. évben** | **6 279 fő** |

|  |  |  |
| --- | --- | --- |
| *2012. december 31-ig:* | | |
| 0 – 3 évesek száma | 2010. 01. 01. – 2012. 12. 31. között születettek | *1400 fő* |
| 3 – 6 évesek száma | 2007. 01. 01. – 2009. 12. 31. között születettek | *1119 fő* |
| 6 – 10 évesek száma | 2003. 01. 01. – 2006. 12. 31. között születettek | *1209 fő* |
| 10 – 14 évesek száma | 1999. 01. 01. – 2002. 12. 31. között születettek | *1212 fő* |
| 14 – 18 évesek száma | 1995. 01. 01. – 1998. 12. 31. között születettek | *1339 fő* |
|  | | |
| ***2011. december 31-ig:*** | | |
| 0 – 3 évesek száma | 2009. 01. 01. – 2011. 12. 31. között születettek | *1710 fő* |
| 3 – 6 évesek száma | 2006. 01. 01. – 2008. 12. 31. között születettek | *1386 fő* |
| 6 – 10 évesek száma | 2002. 01. 01. – 2005. 12. 31. között születettek | *1474 fő* |
| 10 – 14 évesek száma | 1998. 01. 01. – 2001. 12. 31. között születettek | *1566 fő* |
| 14 – 18 évesek száma | 1994. 01. 01. – 1997. 12. 31. között születettek | *1872 fő* |
|  | | |
| ***2010. december 31-ig:*** | | |
| 0 – 3 évesek száma | 2008. 01. 01. – 2010. 12. 31. között születettek | *1329 fő* |
| 3 – 6 évesek száma | 2005. 01. 01. – 2007. 12. 31. között születettek | *1025 fő* |
| 6 – 10 évesek száma | 2001. 01. 01. – 2004. 12. 31. között születettek | *1181fő* |
| 10 – 14 évesek száma | 1997. 01. 01. – 2000. 12. 31. között születettek | *1299 fő* |
| 14 – 18 évesek száma | 1993. 01. 01. – 1996. 12. 31. között születettek | *1556 fő* |

1. **AZ ÖNKORMÁNYZAT ÁLTAL NYÚJTOTT PÉNZBELI ÉS TERMÉSZETBENI ELLÁTÁSOK BIZTOSÍTÁSA**
2. **A nevelési, oktatási intézményekbe járó gyermekek és tanulók részére biztosított térítésmentes, illetve kedvezményes juttatásokról**

Budapest Főváros VII. kerület Erzsébetváros Önkormányzat 1/2002. (I.25.) önkormányzati rendelete alapján a nevelési – oktatási intézményekbe járó gyermekek és tanulók részére az alábbi térítésmentes, illetve kedvezményes juttatásokat biztosította:

* **Tankönyv**: A juttatás tartalmazza a tankönyvpiac rendjéről szóló 2001. évi XXXVII. törvény valamint a közoktatásról szóló 1993. évi LXXIX. törvény rendelkezései alapján, az Önkormányzat mindenkori éves költségvetésében biztosított összeghatárig az iskola által összeállított tankönyv csomagot, minden kerületi fenntartású oktatási intézménybe járó, VII. kerületi lakóhellyel rendelkező tanulóra, amennyiben a vele egy háztartásban élők egy főre jutó havi jövedelme nem magasabb az öregségi nyugdíj mindenkori legkisebb összegének 200 %-nál.

A 2012/2013. évi tankönyvtámogatás összesen, Ft-ban.

* **Gyümölcstámogatás:** Az oktatási és nevelési intézményekbe járó gyermekek és tanulók az étkezés kiegészítéseként heti két alkalommal, kedden és csütörtökön gyümölcsöt kaptak 2012. január 1-től 24 héten át. A támogatás összege 7.423.000 Ft volt, amit az önkormányzat az intézmények gazdálkodását ellátó Baross Gábor Általános Iskolának utalt át. A juttatás pénzügyi fedezetét az Önkormányzat a mindenkori éves költségvetésében biztosította.
* **„B” kategóriás gépjárművezetői engedély megszerzéséhez szükséges elméleti és gyakorlati oktatás:** Ezen juttatás tartalmazza az Önkormányzat által szervezett gépjárművezetői engedély megszerzéséhez szükséges elméleti képzést követő vizsgákat, a gyakorlati képzést 30 óra időtartamban, valamint a gyakorlati képzéshez kapcsolódó vizsgákat. Az elméleti képzés, az egészségügyi képzés, az egészségügyi alkalmassági, a pótvizsgák és a 30 órát meghaladó gyakorlati képzési idő költségei a tanulót, illetve gondviselőjét terhelik. A támogatás igénybevételének feltétele a szervező és a tanuló, illetőleg gondviselő közötti megállapodás létrejötte, valamint az oktatást folytató gazdasági szervezet igazolása arról, hogy a résztvevő az elméleti képzés költségét előzetesen megtérítette. A juttatás pénzügyi fedezetét az Önkormányzat a mindenkori éves költségvetésében biztosítja. 2012-ben 97 kerületi lakóhellyel rendelkező 12.-es tanuló részesült a támogatásban. Egy főre vetítve az Önkormányzat 72600 Ft-tal támogatta a B kategóriás jogosítvány megszerzését, míg a tanulókra eső díj összesen 42500 Ft volt.

**A rendszeres gyermekvédelmi kedvezményben részesülő gyermekek:**

|  |  |  |  |
| --- | --- | --- | --- |
| Intézmény megnevezése | Óvoda | Általános Iskola | Középiskola (Gimnázium, Szakközépiskola, Szakiskola) |
| Baross Gábor Általános Iskola |  | 145 |  |
| Kópévár Óvoda | 44 |  |  |
| Nefelejcs Óvoda | 12 |  |  |
| Alsóerdősori Bárdos Lajos  Általános Iskola és Gimnázium |  | 62 | 1 |
| Brunszvik Teréz Óvoda | 7 |  |  |
| Bóbita Óvoda | 28 |  |  |
| Magonc Óvoda | 12 |  |  |
| Dob Óvoda | 18 |  |  |
| Csicsergő Óvoda | 23 |  |  |
| Erzsébetvárosi Kéttannyelvű Általános Iskola, Szakiskola és Szakközépiskola |  | 177 | 3 |
| **Összesen 2012-ben:** | **144** | **384** | **4** |

**Fenti táblázat az élelmezési nyilvántartás alapján, naponta összesített létszám 2012.01.01-2012. 12. 31. között.**

1. **A gyermekek után megállapított pénzbeli és természetbeni ellátások alakulása**

A pénzbeli és természetbeni ellátásként nyújtott **rendszeres gyermekvédelmi kedvezmény** a gyermek szociális helyzetére való tekintettel megállapított, étkeztetéshez kapcsolódó kedvezmény, iskolás gyermekek részére tankönyv- és tanszerellátás, egészségügyi szolgáltatásért fizetendő térítési díj, illetve évente két alkalommal Erzsébet utalvány keretében nyújtott támogatás.

|  |  |  |  |  |  |  |
| --- | --- | --- | --- | --- | --- | --- |
|  | 2007 | 2008 | 2009 | 2010 | 2011 | 2012 |
| Kérelmezők családok száma | 671 | 718 | 787 | 907 | 913 | 900 |
| Összes iktatás | 1171 | 1278 | 1600 | 1762 | 1252 | 1968 |
| Ebből megállapításra került (család) | 516 | 567 | 553 | 683 | 677 | 665 |
| Jogosult gyermekek száma | 931 | 1118 | 998 | 957 | 1003 | 937 |
| Ebből elutasításra került (család) | 155 | 151 | 234 | 224 | 236 | 235 |

Az elutasítás legfőbb oka: az egy főre jutó havi jövedelem meghaladja a jogszabály által előírtat.

|  |  |  |  |  |  |  |
| --- | --- | --- | --- | --- | --- | --- |
|  | 2007 | 2008 | 2009 | 2010 | 2011 | 2012 |
| Pénzbeli juttatás + Gyermekvédelmi Erzsébet utalvány - 2012 | 9270 e | 11616 e | 11896 e | 13609 e | 12847 e | 12560 e |

**Gyermekétkeztetési támogatás**

A Gyvt. 151.§ (9) bekezdésében foglaltak alapján gyermekétkeztetési támogatás nyújtható azon kérelmezők részére, ahol a családban az egy főre jutó jövedelem nem haladja meg az érvényes öregségi nyugdíjminimum mindenkori legkisebb összegének 150%-át és a kedvezményezett gyermek részére az intézmény, térítési díjat állapított meg. Támogatásra jogosult a gyermekkorú, valamint a tanulói jogviszonnyal rendelkező gyermek, nappali rendszerű oktatásban való részvételéig, legfeljebb 23 éves koráig, amennyiben önálló keresettel nem rendelkezik.

|  |  |  |  |  |  |  |
| --- | --- | --- | --- | --- | --- | --- |
|  | 2007 | 2008 | 2009 | 2010 | 2011 | 2012 |
| Kérelmezők családok száma | 259 | 197 | 152 | 76 | 61 | 48 |
| Összes iktatás | 459 | 354 | 267 | 140 | 127 | 99 |
| Ebből megállapításra került (család) | 213 | 147 | 104 | 43 | 40 | 28 |
| Ebből elutasításra került  (család) | 46 | 50 | 48 | 33 | 25 | 20 |

A rendszeres gyermekvédelmi kedvezmény jogosultságának kiterjesztése miatt a kérelmezők száma minimálisra csökkent.

|  |  |  |  |  |  |  |
| --- | --- | --- | --- | --- | --- | --- |
|  | 2007 | 2008 | 2009 | 2010 | 2011 | 2012 |
| Kifizetett összeg: | 1247 e | 1486 e | 934 e | 1124 e | 845 e | 662 e |

**Rendkívüli gyerekvédelmi támogatás**

Az önkormányzat évente az érvényes öregségi nyugdíj mindenkori legkisebb összegének 100%-os mértékéig rendkívüli gyermekvédelmi támogatásban részesíti a gyermeket, illetve családot, ha a gyermeket gondozó család időszakosan létfenntartási gondokkal küzd vagy létfenntartást veszélyeztető rendkívüli élethelyzetbe kerül. Támogatásra jogosult a gyermekkorú, valamint a 23 évesnél fiatalabb, önálló keresettel nem rendelkező, nappali tagozaton tanulói jogviszonnyal, és a 25 évesnél fiatalabb, önálló keresettel nem rendelkező, hallgatói jogviszonnyal rendelkező gyermek.

|  |  |  |  |  |  |  |
| --- | --- | --- | --- | --- | --- | --- |
|  | 2007 | 2008 | 2009 | 2010 | 2011 | 2012 |
| Kérelmezők családok száma | 542 | 470 | 474 | 494 | 455 | 372 |
| Összes iktatás | 1048 | 888 | 985 | 942 | 849 | 733 |
| Ebből megállapításra került (család) | 213 | 245 | 229 | 233 | 248 | 197 |
| Ebből elutasításra került | 329 | 201 | 245 | 261 | 207 | 175 |

Az elutasítás legfőbb oka: a kérelem indoka nem meríti ki a létfenntartást veszélyeztető rendkívüli élethelyzet fogalmát.

|  |  |  |  |  |  |  |
| --- | --- | --- | --- | --- | --- | --- |
|  | 2007 | 2008 | 2009 | 2010 | 2011 | 2012 |
| Kifizetett összeg: | 4036 e | 3741 e | 3398 e | 3962 e | 4233 e | 662 e |

**Kiegészítő gyermekvédelmi támogatás**

A kiegészítő gyermekvédelmi támogatásra a rendszeres gyermekvédelmi kedvezményben részesülő gyermek gyámjául rendelt hozzátartozó jogosult.

|  |  |  |  |  |  |  |
| --- | --- | --- | --- | --- | --- | --- |
|  | 2007 | 2008 | 2009 | 2010 | 2011 | 2012 |
| Kérelmezők családok száma | 20 | 15 | 20 | 26 | 20 | 18 |
| Összes iktatás | 41 | 44 | 41 | 43 | 29 | 31 |
| Jogosult gyermekek száma | 26 | 19 | 23 | 27 | 24 | 20 |
| Ebből megállapításra került (család) | 20 | 15 | 20 | 24 | 19 | 15 |
| Ebből elutasításra került | 0 | 0 | 0 | 2 | 1 | 3 |

|  |  |  |  |  |  |  |
| --- | --- | --- | --- | --- | --- | --- |
|  | 2007 | 2008 | 2009 | 2010 | 2011 | 2012 |
| Kifizetett összeg: | 2142 e | 1444 e | 1951 e | 2872 e | 1858 e | 1244 e |

**Egyéb, a Gyvt-ben nem szabályozott támogatások**:

**Rendkívüli beiskolázási támogatás**

Rendkívüli beiskolázási támogatás állapítható meg minden olyan tanulói jogviszonnyal rendelkező gyermek részére, aki az őt gondozó család jövedelemi viszonyai alapján nem jogosult rendszeres gyermekvédelmi kedvezményre és családjában az egy főre eső jövedelem nem haladja meg az érvényes öregségi nyugdíjminimum 150 %-át.

|  |  |  |  |  |  |  |
| --- | --- | --- | --- | --- | --- | --- |
|  | 2007 | 2008 | 2009 | 2010 | 2011 | 2012 |
| Kérelmezők családok száma | 144 | 138 | 149 | 143 | 129 | 131 |
| Összes iktatás | 149 | 158 | 151 | 143 | 134 | 160 |
| Ebből megállapításra került (család) | 121 | 114 | 129 | 130 | 111 | 108 |
| Jogosult gyermek | 242 | 218 | 200 | 196 | 177 | 146 |
| Ebből elutasításra került | 23 | 24 | 20 | 13 | 18 | 23 |

Az elutasítás legfőbb oka: a kérelmező jövedelme alapján jogosulttá válik rendszeres gyermekvédelmi kedvezményre.

|  |  |  |  |  |  |  |
| --- | --- | --- | --- | --- | --- | --- |
|  | 2007 | 2008 | 2009 | 2010 | 2011 | 2012 |
| Kifizetett összeg: | 1452 e | 1308 e | 1210 e | 1050 e | 1170 e | 960 e |

**Óvodáztatási támogatás**

A települési önkormányzat jegyzője annak a rendszeres gyermekvédelmi kedvezményben részesülő gyermeknek a szülője részére állapítja meg, aki a három-, illetve négyéves gyermekét beíratta az óvodába, továbbá gondoskodik gyermeke rendszeres óvodába járatásáról, és akinek rendszeres gyermekvédelmi kedvezményre való jogosultsága fennáll, valamint az eljárás során önkéntes nyilatkozatot tesz arról, hogy gyermekének 3 éves korában legfeljebb az általános iskola 8. évfolyamát fejezte be sikeresen.

.

|  |  |  |  |  |  |  |
| --- | --- | --- | --- | --- | --- | --- |
|  | 2007 | 2008 | 2009 | 2010 | 2011 | 2012 |
| Kérelmezők családok száma |  |  | 25 | 39 | 38 | 28 |
| Összes iktatás |  |  | 46 | 79 | 75 | 65 |
| Ebből megállapításra került (család) |  |  | 10 | 23 | 22 | 18 |
| Jogosult gyermek |  |  | 10 | 23 | 22 | 34 |
| Ebből elutasításra került |  |  | 15 | 16 | 14 | 10 |
| Kifizetett összeg: |  |  | 300 e | 350 e | 500 e |  |

**Táborozási támogatás**

Azon általános iskolai oktatás keretében tanulói jogviszonnyal rendelkező gyermek után, akinek családjában az egy főre eső jövedelem nem haladja meg az öregségi nyugdíjminimum másfélszeresét, évente egy alkalommal táborozási támogatás állapítható meg, szorgalmi időszakban az „erdei” tábor, vagy nyári időszakban a nyári tábor költségeihez való hozzájárulásként.

|  |  |  |  |  |  |  |
| --- | --- | --- | --- | --- | --- | --- |
|  | 2007 | 2008 | 2009 | 2010 | 2011 | 2012 |
| Kérelmezők családok száma | 82 | 77 | 85 | 91 | 88 | 81 |
| Összes iktatás | 87 | 79 | 90 | 93 | 110 | 99 |
| Ebből megállapításra került (gyermek) | 75 | 70 | 90 | 85 | 74 | 69 |
| Ebből elutasításra került (család) | 7 | 2 | 0 | 8 | 9 | 6 |

|  |  |  |  |  |  |  |
| --- | --- | --- | --- | --- | --- | --- |
|  | 2007 | 2008 | 2009 | 2010 | 2011 | 2012 |
| Kifizetett összeg: | 375 | 350 e | 425 e | 450 e | 370 e | 310 e |

Az elutasítások főbb oka: az egy főre jutó jövedelem meghaladja a jogszabályban meghatározott mértéket.

**Ösztöndíj támogatás**

Ösztöndíj-támogatás állapítható meg azon nappali rendszerű általános iskola felső tagozatán tanulmányokat folytató gyermek részére, aki esetében az együtt élők összjövedelméből számított egy főre eső jövedelem nem haladja meg a nyugdíjminimum 200 %-át. Az ösztöndíj-támogatás azon 5-8. osztályos általános iskolai tanulmányokat folytató gyermek részére állapítható meg, aki az 5. osztály első félévi, valamint az ezt követő év végi, továbbá a következő tanítási évek félévi és év végi tanulmányi eredménye alapján a négyes átlagot elérte.

|  |  |  |  |  |  |  |
| --- | --- | --- | --- | --- | --- | --- |
|  | 2007 | 2008 | 2009 | 2010 | 2011 | 2012 |
| Kérelmezők családok száma | 105 | 96 | 98 | 108 | 100 | 86 |
| Összes iktatás | 212 | 109 | 226 | 266 | 187 | 205 |
| Ebből megállapításra került (család) | 93 | 86 | 75 | 81 | 82 | 70 |
| Ebből megállapításra került (gyerek) | 93 | 92 | 79 | 88 | 86 | 77 |
| Ebből elutasításra került | 12 | 10 | 23 | 27 | 18 | 16 |

Az elutasítások főbb oka: az egy főre jutó jövedelem meghaladja a jogszabályban meghatározott mértéket.

|  |  |  |  |  |  |  |
| --- | --- | --- | --- | --- | --- | --- |
|  | 2007 | 2008 | 2009 | 2010 | 2011 | 2012 |
| Kifizetett összeg: | 4098 e | 3661 e | 3792 e | 4749 e | 4124 e | 3428 e |

1. **AZ ÖNKORMÁNYZAT ÁLTAL BIZTOSÍTOTT SZEMÉLYES GONDOSKODÁST NYÚJTÓ ELLÁTÁSOK BEMUTATÁSA**
   1. **A gyermekjóléti szolgáltatás biztosítása**

A Bischitz Johanna Integrált Humán Szolgáltató Központot (Humán Szolgáltató) Erzsébetváros Önkormányzatának Képviselő-testülete jogutódlással hozta létre 2012. március elsejével a korábbi Erzsébetvárosi Egyesített Szociális és Gyermekjóléti Intézmény (ESZGYI), valamint az Erzsébetvárosi Egészségügyi Szolgálat (ERESZ) összevonásával.

A Bischitz Johanna Integrált Humán Szolgáltató Központ **Hetedhét Gyermekjóléti Központ** (továbbiakban: Központ) alapfeladatához tartozik a gyermekek veszélyeztetettségének megelőzése, megszüntetése, a gyermekek családjaikban történő nevelkedésének elősegítése érdekében a gyermekvédelmi jelzőrendszer működtetése. Segít a gyermekek jogainak érvényesítésében, a szülőkkel, a felnőttekkel való kapcsolatuk rendezésében, a gyermekek nevelése során megjelenő diszfunkciók kezelésében, megszüntetésében. A családra, mint egységre tekint, melynek központjában a gyermek áll. A szociális munka eszközeivel családgondozást végez, a családon belüli egyensúly helyreállításában, megtartásában támogatja a családot.

A szakellátásba kerülő gyermekekkel és családjaikkal kapcsolatot tart, a szülők részére komplex segítséget nyújt, hogy a körülményeik rendeződésével a gyermekeik visszakerülhessenek családjaikba. A szakellátás intézményeivel szoros együttműködésben segíti a gyermekotthonból, lakásotthonból, nevelőszülőtől hazakerült gyermekeket a visszailleszkedésükben. Figyelemmel kíséri az erzsébetvárosi gyermekek szociális helyzetét, veszélyeztetettségét és javaslatot tesz a problémák kezelésre.

Az ügyfelek a következő módokon kerülhetnek kapcsolatba a Központtal:

Önként kérik a Központ segítségét az alábbi ügyekben: szociális helyzetük rendezése, lakhatási, anyagi problémák jelzése és segítségkérés valamint várandós anya szociális válsághelyzete, gyermeknevelési problémák, kapcsolattartási nehézségek a különélő szülő és a gyermek között, jogi segítség kérése, tanulássegítés igénylése. Illetve azokban az esetekben, amikor a jelzőrendszeri tagok gyermekek veszélyeztetettségéről számolnak be, mely lehet fizikai és érzelmi elhanyagolás, nem megfelelő higiénés viszony; szociális probléma, várandós anya szociális válsághelyzete, családon belüli kapcsolati probléma - mély és elhúzódó, nemritkán durva, tettlegességig fajuló konfliktusok, addiktív szerekkel kapcsolatos abúzusok, pszichés problémák, családon belüli erőszak. A Központ a családgondozás során életvezetési-, pénzkezelési-, mentálhigiénés-, pszichológiai-, gyermeknevelési tanácsadást nyújt, emellett a kerületi-, illetve fővárosi szinten elérhető támogatásokról, adományokról információt nyújt, valamint segíti az ezekhez való hozzájutást. Ezeken túl a családban felmerülő nehézségek oldására felkutatja az elérhető szolgáltatásokat, és megszervezi az ezekhez való hozzáférést.

A Központ a következő tevékenységeket biztosítja a fentiek mellett az ügyfelek részére:

* jogi tanácsadás,
* fejlesztőpedagógus (egyéni és csoportos fejlesztés),
* pszichológiai,
* családterápiás konzultáció igénybevételének lehetősége.

Mivel Központként működik, négy további kötelező feladatkört lát el:

* kórházi szociális munka,
* kapcsolatügyelet,
* utcai szociális munka,
* krízisügyelet.

A **kórházi szociális munka** keretében kapcsolatot tart a kerületi kórházi szociális munkásokkal, a felmerülő ügyekben közös cselekvési tervet dolgoznak ki a családok megsegítése érdekében, a veszélyeztető tényezők mérséklése/megszüntetése érdekében.

A **kapcsolatügyelet** a különélő szülők gyermekükkel történő kapcsolattartásának biztosítására szolgál, azokban az esetekben, amikor a két szülő között a kapcsolattartás lebonyolítása konfliktusokkal nehezített. Feladata ezekben az esetekben a gyermek és a különélő szülő kapcsolattartásának biztosítása, segítségnyújtás a szülők részére abban, hogy a későbbiekben a kapcsolattartást közreműködésük nélkül meg tudják szervezni, bonyodalmak nélkül.

Az **utcai szociális munka** keretén belül szervezik meg az immár hagyományos Klauzál téri nyári programsorozatot, melyekre tematikus programokkal (Kábítószer-ellenes Nap, Családi nap, Sportnap, stb.), versenyekkel, arcfestéssel, hennázással készülnek. Céljuk az ügyfeleiken túl a kerület lakosságának az elérése, tevékenységünk újabb oldalról történő bemutatása.

A **krízisügyelet** során az intézmény nyitvatartási idején túl telefonos ügyeletet tart, a beérkező hívásokat-segítségkéréseket próbálják tanácsadás, illetve 24 órán belüli kapcsolatfelvétel által megoldani.

**A Központ működésének tapasztalatai**

Elsődleges feladata: családgondozás, családsegítés

Általánosságban elmondható, hogy az erzsébetvárosi családok komplex nehézségekkel küzdenek. 2012-ben a családok a következő problémák miatt kerestek fel a Központot, illetve a következők miatt kaptak jelzést:

1. ***Szociális problémák:***

*a. Lakhatási problémák*

Ügyfeleik a következő típusú lakhatási nehézségekkel szembesülnek: a családok vidékről munka- és jobb életminőség reményében Budapestre, albérletbe költöznek, melyet az anyagi lehetőségeik kimerülése, a munkavállalási nehézségeik miatt hosszú távon nem tudnak fenntartani.

A kerületi lakosok között szintén megjelenik az albérletről-albérletre történő vándorlás, emellett megfigyelhető a rokonságon belüli költözködés is. Vannak családok, akik hosszú évek alatt az elérhető összes rokon ingatlanában megfordultak szívességi lakáshasználóként, jelenleg pedig családok átmeneti otthonában történő elhelyezésre várnak. Ezen esetekben gyakori, hogy a kis alapterületű lakásokban több generáció, nagyobb létszámban él együtt, mely a családon belüli feszültségek, konfliktusok gyakoribb előfordulását okozza.

A lakhatási problémával küszködők harmadik típusát alkotják a vándorló családok, akik kerületről-kerületre költözködnek, jellemzően az albérleti díj kifizetési nehézségeik miatt. Az ő esetükben igen nehéz hatékony családgondozást végezni, mivel a költözéseik bizonyos esetekben követhetetlenek, valamint az elindult családgondozási folyamat megszakad, így a közvetített szolgáltatások nem érnek célba.

*b. Anyagi nehézségek, munkanélküliség*

A gazdasági helyzet, a munkanélküliség következtében a szociális támogatásoktól való függés fokozottan jelent meg ügyfeleik esetében. A munkanélküliséggel küzdő személyeket érinti 2012 januárjától a Foglalkoztatási törvény változása, miszerint a munkahely elvesztése esetén 3 hónapig kaphatnak ellátást álláskeresési járadék címén.

A tartós munkanélküliek támogatását (foglalkoztatást helyettesítő támogatás) egy családból csak egy felnőtt munkanélküli kaphatja, valamint az egy éven túli folyósítás feltétele, hogy az előző évben igazoltan 30 napot kell dolgoznia (igazolt önkéntes munkát is elfogadnak).

A szociális törvény adósságkezelési szolgáltatáshoz kapcsolódó változása, hogy az adósságcsökkentési támogatásra csak 2 évente lehet kérelmet beadni, a rendezés során megszakadó együttműködés esetén pedig csak 4 év múlva.

A fentiek következtében egyre nehezebb helyzetbe kerültek a családok, nőtt a hátralékképzés gyakorisága, mely a szolgáltatások kikapcsolásának, a lakhatás elvesztésének a veszélyét hordozza. A családok fokozottabban érdeklődtek az elérhető önkormányzati támogatások iránt, ugyanakkor érzékelhető, hogy mivel a támogatások igénylése meghatározott feltételekhez kötött, nem mindenki tudott ezeknek megfelelni, így pl. az adósságkezelési támogatásból kimaradtak ügyfelek.

Az anyagi nehézségek miatt nőtt az igény a szociális étkeztetés, illetve a Szociális Iroda által szervezett, a Krisna tudatú hívők által lebonyolított ételosztás iránt is. Ügyfelek részére a lehetőségekhez mérten igyekeznek adományokat eljuttatni, 2012-ben a Magyar Vöröskereszt VII. kerületi szervezete, a Budapest Bike Maffia, az Alapvető Egyesület, illetve a Humán Szolgáltató „Esély” Családsegítő Szolgálata segítette a Központ munkáját.

*c. Várandós anya szociális válsághelyzete*

Az ügyfelek részére, a jelzőrendszeri tagok jelzése alapján a Központ igyekszik közvetíteni a rászorulók számára az elérhető kerületi szolgáltatásokat, szükség esetén az átmeneti elhelyezést biztosító ellátásokat. 2012-ben 13 fő, ebből 4 kiskorú szociális válsághelyzetben lévő édesanyával állt kapcsolatban a Központ. Esetükben a szociális és lakhatási problémák halmozottan jelentek meg, a családgondozók az elérhető szociális támogatásokat, szolgáltatásokat közvetítették, illetve a férőhelyek függvényében kérelmezték és támogatták az ügyfelek elhelyezését a csepeli Magyar Vöröskereszt Családok Átmeneti Otthonában és az általuk fenntartott anyaotthonban, illetve a kerületi Sorsunk és Jövőnk Szeretetszolgálat Családok Átmeneti Otthonában, illetve a fővárosi, országos illetékességi területtel dolgozó átmeneti otthonokban.

1. ***Fizikai és érzelmi elhanyagolás, veszélyeztetettség***

A jelzőrendszeri tagok által jelzett esetekben – részben az ügyfelek romló anyagi feltételeikhez köthetően - érzékelhető a fizikai és érzelmi elhanyagolás: a gyermekek ruházata nem megfelelő állapotú, piszkos, a gyermekek megjelenése ápolatlan. Visszatérőek voltak az élősködőkkel, komoly higiénés problémával kapcsolatos jelzések. Érzelmi elhanyagolásként jelentkezett a gyermekek megnyilvánulásainak figyelmen kívül hagyása, a szülők a tv, számítógép elé menekülnek a mindennapi problémák elől. Súlyosabb esetben addiktív szerek használata is megjelenik. A gyermekek szükségletei hátrébb sorolódnak, a pszichés, szellemi fejlődésükre a szülők nem fordítanak kellő figyelmet. A gyermekek nem az életkoruknak megfelelő hatásokkal találkoznak a családon belül, a tv és a számítógép használata során.

Amennyiben a Központ munkatársai érzékelik, hogy a szülők nem képesek a kialakult veszélyeztető helyzetet a segítségükkel, illetve a kerületben elérhető szolgáltatások által megoldani - a védelembe vételi eljárás során előírt kötelezettségvállalás által sem - a gyermekek kiemelésére kellett javaslatot tenniük.

1. ***Családon belüli kapcsolati problémák, családon belüli erőszak***

Az előzőekben tárgyaltak alapján, a romló anyagi helyzet, a lakhatási problémák fokozódása magával vonja a családon belüli kapcsolati problémákat is. A kis alapterületű lakásokban élő többgenerációs családok között a személyes tér, az elkülönülés lehetőségének hiánya a feszültségeket növeli. Gyakran találkoznak a háztartáson belüli erőszak megjelenési formáival, melyek gyermekre, édesanyákra egyaránt vetülnek. Az elmélyült, tettlegességig fajuló viták áldozatai minden esetben a gyermekek, hiszen az erőszakos kommunikáció, az egyik szülő bántalmazása gyermekbántalmazásnak minősül. Enyhébb esetekben családterápiás-, illetve pszichológussal folytatott konzultációt, esetleg mediációt javasolják. Bántalmazás esetén, amikor feltehető, hogy változás nem érhető el az előbb említett technikák által, krízis-anyaotthoni elhelyezést ajánlják fel. Amennyiben olyan helyzetet érzékelnek, mely a gyermek közvetlen testi épségét, lelki-szellemi-erkölcsi fejlődését veszélyeztette, és a tágabb családban sem találnak megoldást a gyermekek elhelyezésére, a gyermekek kiemelését kellett javasolniuk.

1. ***Addiktív szerekkel kapcsolatos abúzusok***

Drogfogyasztást mind a gyermekek, mind a szülők esetében érzékelték, míg alkoholproblémát a felnőtt ügyfelekkel kapcsolatban érzékelték. Mindegyik korosztályra jellemző, hogy a feszültséggel telített élethelyzetek, a korábban elszenvedett, feldolgozatlan traumák indikálják a szerhasználatot. A használók nem ismerik el, hogy feldolgozatlan nehézségekkel küzdenek, nem fogadják el a pszichológus szakemberek segítségét. Azt sem fogadják el, és látják be, hogy szerfüggők lennének, így azonban a szakemberek intervenciós törekvései hatástalanok maradnak a gyermekek veszélyeztetettségének megelőzésére, megszüntetésére.

1. ***Pszichés problémák***

Nagy számban fordultak elő lelki problémák (pszichológiai, pszichiátriai vonatkozásúak egyaránt) mind a gyermekek, mind a szüleik körében. Általánosságban elmondható, hogy a gyermekek problémáival kapcsolatosan gyakori az a szülői attitűd, hogy a pszichológus kezelje a gyermeket, „javítsa meg”, anélkül, hogy a szülőknek változtatniuk kellene a működésmódjukon, hozzáállásukon. Ez a szülői hozzáállás nagymértékben rontja a pszichológus segítségével előidézett javulást, mivel a gyermek az otthoni környezetében ugyanazokkal a gátló/veszélyeztető helyzetekkel kell, hogy együtt éljen.

Családterápia keretén belül igyekeztek a család rendszerére ható változásokat elérni, illetve javasolták szakembereik ezt a szolgáltatást. A fent említett attitűd miatt igen kevés esetben került sor családterápiás ülésekre, mivel a változás/változtatás iránti kötelezettséget kevés család vállalta.

A családgondozás során a kollégák főként a szülőkkel kapcsolatosan érzékelték a pszichiátriai problémákra vonatkozó betegségtudat hiányát, noha a szülő mindennapi, a gyermekével, környezetével és a családgondozóval való kapcsolata, működésmódja egyértelművé tette, hogy pszichiátriai kezelésre van szüksége. Kitartó, hosszú családgondozás- és védelembe vétel keretén belül érik el javulást, ám akadt család, ahonnan ki kellett emelniük a gyermeket a szülő súlyosan kezeletlen állapotából fakadó veszélyeztető működése miatt.

1. ***Gyermeknevelési, intézménybe való beilleszkedési problémák, magatartási és teljesítményzavar***

Tapasztalataik szerint a Központunk által gondozott gyermekek jó része alulszocializált, ingerszegény környezetben él. A szülők nem ismerik fel a gyermekeik életkorhoz kapcsolódó, főként lelki és szellemi szükségleteit, illetve ezeket nem megfelelő módon elégítik ki. A gyermekek a televízió, számítógép társaságában kapcsolódnak ki, nem az életkoruknak megfelelő tartalmakkal találkoznak. A hétköznapok, megélhetés nehézségei között a szülők kevés figyelmet tudnak a gyermekeiknek szentelni, emiatt hiányzik a megfelelő szülői kontroll, a keretek, a szabályok. A gyermeknevelési problémákkal a kisiskolás kor táján szembesülnek a szülők, amikor a gyermekeik már nem fogadnak szót, kevésbé tudnak hatni rájuk. A családgondozók az ügyfelekkel folytatott munka során tanácsokkal, javaslatokkal látják el a szülőket, hogyan változtassanak gyermeknevelési attitűdjeiken. Tapasztalataik szerint a legtöbb szülő a gyermekét szeretné megváltoztatni, a saját működésmódjában nem lát nehézséget.

A beilleszkedési problémák, magatartási és teljesítményzavarok hátterében többnyire az alulszocializáltság, a megfelelő családi minta hiánya áll. A gyermekek óvodába, de olykor még az iskolába járás idején sem rendelkeznek alapvető készségekkel a higiénés szokások, öltözködés, szociális készségek terén. A hozott hátrányok mérséklése a pedagógusokat megterheli, az osztálylétszámok miatt a hátrányok mérséklése nem feltétlenül oldható meg, így a gyermekek viselkedésükkel kompenzálják hiányosságaikat: bohóckodnak, negatív szerepeket vesznek fel és válnak vezéregyéniséggé, hogy kitűnhessenek, agresszív kitöréseik vannak, melyekkel szemben a pedagógusok tehetetlenek. A teljesítményproblémákról árulkodnak az igazolatlan hiányzások is.

A magatartási és teljesítményzavarok öngerjesztő folyamatokká válnak, melyeket megtörni igen nehéz. A Központ szakemberei gyakran szembesülnek azzal, hogy a család számára megajánlott szolgáltatásokat - úgymint pszichológus, családterápia, tanulássegítés, egyéni fejlesztés, Nevelési Tanácsadóba történő irányítás -, a szülők nem veszik igénybe, az ő ellenállásuk, elutasításuk miatt nem jut gyermekük megfelelő ellátáshoz, az érzékelt zavarok, magatartási problémák pedig tovább mélyülnek. Amennyiben szükséges, a családgondozók a védelembe vételi eljárás keretében, ahogy a fent említett problématípusok esetében is, meghatározott feladatok mentén kötelezik a szülőket a gyermekük érdekében történő együttműködésre.

*A Központ családgondozási eseteinek száma és gyermekszáma a kezelt probléma típusa szerint*

|  |  |  |
| --- | --- | --- |
| Probléma | Kezelt problémák száma (halmozott adat) | Gondozott gyermekek |
| Anyagi (lakhatás, megélhetés) | **359** | **242** |
| Gyermeknevelési | **216** | **147** |
| Intézménybe való beilleszkedési nehézség | **139** | **92** |
| Magatartás/teljesítményzavar | **145** | **99** |
| Családi konfliktus | **177** | **117** |
| Szülő, család életvitele | **338** | **126** |
| Szülői elhanyagolás | **262** | **237** |
| Családon belüli bántalmazás | **157** | **86** |
| Fogyatékosság, retardáció | **13** | **7** |
| Szenvedélybetegség | **114** | **21** |
| **Összesen** | ***1920*** | ***1174*** |

2012-ben három munkacsoportban folyt a Központ alaptevékenységi körébe tartozó munka:

***A. Családgondozói munkacsoport***: feladata a családgondozás, ennek keretén belül életvezetési, pénzkezelési, mentálhigiénés, pszichológiai, gyermeknevelési tanácsadást nyújt, emellett a kerületi, illetve fővárosi szinten elérhető támogatásokról, adományokról informál, valamint segíti az ezekhez való hozzájutást. Ezeken túl a családban felmerülő nehézségek oldására felkutatja az elérhető szolgáltatásokat, és megszervezi a hozzájutást.

Amennyiben veszélyeztető tényezőkkel, szülői magatartással szembesül, úgy javaslatot tesz a gyermek védelembe vételére, probléma specifikus feladatok előírásával kötelezi a családot a veszélyeztető körülmények, magatartás elhárítására, megszüntetésére, a gyermeket ellátó oktatási-nevelési, egészségügyi, pszichés ellátást biztosító és fejlesztő, valamint a gyermekjóléti intézményekkel való együttműködésre.

A gyermekek védelméről és gyámügyi igazgatásról szóló, 1997. évi XXXI tv. rendelkezéseinek megfelelően jár el a családgondozó: amennyiben úgy ítéli meg, hogy a gyermek veszélyeztetettsége/elhanyagolása nem szüntethető meg a védelembe vételi eljárás során, átmeneti nevelésbe vételre tesz javaslatot, illetve súlyos elhanyagolás, veszélyeztetés, bántalmazás, szülői felügyelet hiánya esetén kezdeményezi a gyermek ideiglenes hatályú elhelyezését a területileg illetékes gyámhivatalnál.

Amennyiben a család környezetében megfelelő életvitelű, stabil anyagi helyzetű és lakhatással rendelkező személyről szerez tudomást, a gyermek veszélyeztetettségének megelőzése/megszüntetése érdekében javasolhatja a családba fogadást az érintettek számára, illetve javaslatot tehet a gyermek harmadik személynél történő elhelyezésére is.

***B. Iskolai szociális munkások munkacsoportja***: a fent említett családgondozási teendőkön túlmenően a kerületi fenntartású általános iskolákban heti három munkanapot töltenek, mely során egyéni esetkezelést, valamint az iskola, a szülők és a Gyermekjóléti Központ között koordináló tevékenységet végeznek. Az igazolatlan iskolai hiányzások és az ezzel összefüggő iskoláztatási támogatás felfüggesztésével, későbbi megszüntetésével kapcsolatos eljárás többnyire ehhez a munkacsoporthoz tartozik. Természetesen az általános családgondozói feladatokat végző kollégák is dolgoznak iskolai hiányzásokkal, de a már gondozásban lévő esetekben.

***C. Átmeneti nevelésbe vettekkel foglalkozó munkacsoport***: azokkal a gyermekekkel és családjaikkal foglalkozik ez a munkacsoport, akik a családjukból korábban kiemelésre kerültek. A kollégák segítséget nyújtanak a szülők számára abban, hogy lakhatásuk, anyagi helyzetük, életvitelük rendeződjön, a gyermekeik visszahelyezésére alkalmassá válhassanak. Gyakori, hogy a szülők a gyermekeik kiemelése után kerületről kerületre vándorolnak, költözéseik nem nyomon követhetőek, így a segítség nem ér célt.

*Gondozási mutatók 2012-ben*

|  |  |
| --- | --- |
| Családgondozások száma | 854 |
| Védelembe vett gyermekek száma | 66 |
| Ideiglenes hatállyal elhelyezettek száma | 16 |
| Átmeneti neveltek száma | 113 |
| Tartós neveltek száma | 4 |
| Utógondozottak száma | 6 |
| Pártfogói felügyelet alatt állók száma | 8 |
| Utcai szociális munka | 6 alkalom |

*A Hetedhét Gyermekjóléti Központ 2012. évi szakmai tevékenysége számokban kifejezve (halmozott adat)*

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| SZAKMAI TEVÉKENYSÉG NEVE | | | HÓNAPOK | | | | | | | | | | | |  |
|  |  |  | *I.* | *II.* | *III.* | *IV.* | *V.* | *VI.* | *VII.* | *VIII.* | *IX.* | *X.* | *XI.* | *XII.* | **Összesen** |
| személyes ügyfélfogadás (SZ) | | | 303 | 260 | 208 | 232 | 259 | 199 | 294 | 250 | 238 | 259 | 255 | 195 | **2952** |
|
| családlátogatás (CSL) | | | 106 | 111 | 104 | 133 | 75 | 59 | 122 | 79 | 128 | 110 | 85 | 56 | **1168** |
|
| intézménylátogatás (L) | | | 15 | 25 | 42 | 54 | 18 | 25 | 33 | 39 | 21 | 22 | 29 | 23 | **346** |
|
| ügyintézés (Ü) | | | 884 | 880 | 749 | 1158 | 597 | 566 | 758 | 654 | 813 | 686 | 622 | 431 | **8798** |
|
| helyezési tárgyaláson való részvétel (H) | | | 2 | 1 | 6 | 4 | 2 | 4 | 5 | 3 | 4 | 3 | 3 | 4 | **41** |
|
| védelembe vételi tárgyaláson való részvétel (V) | | | 6 | 8 | 7 | 6 | 2 | 4 | 1 | 3 | 6 | 2 | 2 | 3 | **50** |
|
| védelembe vétel felülvizsgálati tárgyaláson való részvétel (f-v) | | | 3 | 12 | 1 | 7 | 2 | 5 | 1 | 8 | 3 | 4 | 5 | 3 | **54** |
|
| átmeneti nevelésbe vétel felülvizsgálati tárgyaláson való részvétel (f-á) | | | 6 | 12 | 2 | 5 | 3 | 5 | 3 | 1 | 11 | 7 | 3 | 1 | **59** |
|
| jelzőrendszeri tagokkal kapcsolat felvétel (J) | | | 131 | 136 | 101 | 130 | 82 | 67 | 40 | 44 | 83 | 143 | 78 | 36 | **1071** |
|
| esetkonferencia, eset-megbeszélő (E) | | | 9 | 7 | 8 | 9 | 8 | 6 | 1 | 1 | 3 | 5 | 2 | 1 | **60** |
|
| csoportok tartása (CS) | | | 13 | 21 | 19 | 13 | 12 | 21 | 14 | 5 | 1 | 6 | 20 | 11 | **156** |
|
| ügyfelek közvetítése más szolgáltatásba (K) | | | 43 | 73 | 54 | 69 | 56 | 28 | 52 | 54 | 62 | 56 | 39 | 58 | **644** |
|
| más kolléga esetében való közreműködés (M) | | | 25 | 22 | 5 | 19 | 8 | 14 | 13 | 26 | 13 | 10 | 12 | 16 | **183** |
|
| adományozás (A) | | | 2 | 16 | 8 | 42 | 3 | 0 | 23 | 10 | 0 | 12 | 8 | 5 | **129** |
|
| kórházi szociális munka (R) | | | 0 | 0 | 0 | 0 | 0 | 0 | 0 | 0 | 1 | 0 | 0 | 0 | **1** |
|
| utcai szociális munka (U) | | | 0 | 2 | 0 | 0 | 0 | 0 | 0 | 2 | 0 | 0 | 0 | 0 | **4** |
|
| kapcsolatügyelet (KÜ) | | | 2 | 1 | 2 | 3 | 2 | 1 | 2 | 2 | 1 | 1 | 2 | 0 | **19** |
|
| drogprevenció (D) | | | 2 | 8 | 13 | 13 | 0 | 9 | 0 | 16 | 5 | 1 | 14 | 3 | **84** |
|
| szakemberekkel, kollégákkal eset átbeszélése (B) | | | 132 | 85 | 73 | 250 | 146 | 75 | 69 | 56 | 111 | 93 | 77 | 71 | **1238** |
|
| iskolai szociális munka (P) | | | 34 | 87 | 31 | 58 | 6 | 12 | 17 | 0 | 46 | 52 | 55 | 41 | **439** |
|
| tanácsadás (T) | | | 161 | 167 | 115 | 229 | 204 | 137 | 163 | 120 | 180 | 146 | 104 | 117 | **1843** |
|
| információnyújtás (I) | | | 586 | 531 | 453 | 631 | 433 | 357 | 443 | 344 | 259 | 451 | 429 | 342 | **5259** |
|
| segítő beszélgetés kliensekkel (SB) | | | 195 | 157 | 151 | 221 | 199 | 137 | 175 | 127 | 168 | 177 | 177 | 143 | **2027** |
|
| mediáció, konfliktuskezelés (MD) | | | 1 | 0 | 0 | 1 | 1 | 2 | 0 | 0 | 0 | 2 | 0 | 6 | **13** |
|
| családterápia | | | 1 | 1 | 4 | 3 | 1 | 2 | 2 | 0 | 6 | 0 | 0 | 0 | **20** |

**A Központ prevenciós programjai**

A helyi igények szerint a Központ kötelezően ellátott feladatai mellett lehetőségeihez mérten, a kerületi gyermekek és családok sajátosságaihoz, igényeihez igazodva igyekszik bővíteni a szolgáltatásait, egyre nagyobb hangsúlyt fektetve a prevenciós tevékenységekre. A szolgáltatások bővítésére vonatkozó törekvéseik létjogosultságát alátámasztják a korábbi évek tapasztalatai, a komplex prevenciós programok javarészt pályázatoknak köszönhetően kerülnek megvalósításra.

A Központ 2009 tavaszától foglalkoztat önkénteseket. A gyakorlat azt mutatja, hogy a leginkább tanulássegítés, táboroztatás és a nyári rendezvénynapok lebonyolításánál, az utcai szociális munka körébe tartozó feladatokkal bízzák meg önkéntes segítőiket, a gyermekekkel és fiatal felnőttekkel való munka klienseink és önkénteseink számára is egyaránt jó tapasztalás.

Az önkéntes program eredményességét bizonyítja a gyermekek sikeres vizsgáinak, valamint a segítségért visszajáró tanulók száma, az önkéntesek aktivitása, elkötelezettsége, egyre szélesebb körű jelenléte. Különös tekintettel arra, hogy a központtal kapcsolatba kerülő gyermekek nagy része hátrányos, halmozottan hátrányos helyzetű, illetve sajátos problémákkal küzd, szolgáltatásaik szakmai hátterének biztosítására nagy hangsúlyt fektetnek. Az aktuális önkéntes feladatok ellátására jelentkezőket előzőleg meghallgatják és egy gyorsított képzésben részesítik őket, amiben különösen nagy hangsúlyt kap a kompetenciájuk, a felelősségvállalásuk és a Központ hatáskörének tárgyalása. Az önkéntesek többnyire korábban a Központban teljesítették szakmai gyakorlatukat, az egyéb területről érkezők a gyorsított képzést követően szakember párral dolgoznak.

A Központ szolgáltatásai Erzsébetváros családjai és gyermekei, lakosai számára elérhetőek, ám prevenciós tevékenységük túlmutat a kerület határain. Az utcai szociális munka és ifjúsági klub alacsony küszöbű szolgáltatásként mindenki számára nyitott. A Központ minden szolgáltatása ingyenes.

*Csoportfoglalkozások*

**Szülő-gyermek műhely:** A műhely hiánypótló szolgáltatásként volt jelen a kerületben. A klienskörükbe tartozó családok jellemzően igen rossz szociális körülmények közt élnek. Jellemző kis négyzetméter számon több generáció együttélése, alapvető közüzemi szolgáltatások hiányában, gyakoriak a többnyire csak szociális transzferekből élő családok, gyermeküket egyedül nevelők és a fiatalon szülővé válók. Az ilyen körülmények közt élők a legritkább esetben tudják gyermekeik számára megteremteni a kikapcsolódáshoz, játékhoz, a szülővel való intim együttléthez szükséges feltételeket. Az összesen 14 alkalommal, kétheti rendszerességgel megrendezett csoportot összesen 12 fő látogatta. A mindennapok feszültségének oldása mellett a foglalkozások fontos eredménye, hogy tapasztalataik szerint egy-egy szülő és gyermeke az alkalmak előre haladtával képessé vált egyre kreatívabb módon és önállóan végezni a közös tevékenységeket, mélyebb beszélgetések alakultak ki a látogatók által hozott témákban.

**Stressz-oldó önismereti csoport:** A 8 alkalommal megrendezett csoportot összesen 8 fő látogatta. Az eredeti tervvel ellentétben 18 év feletti – egy-két esetben korábbi kliensek – fiatalok is részt vettek a csoporton, mely nem okozott feszültséget, a kamaszoknak támaszt nyújtott az idősebbek tapasztalati háttere.

**Kamasz önismereti csoport:** A csoport elsősorban a 13-15 év közötti kiskamasz gyermekeket szólította  meg. A gyerekek játékos formában tanulhattak meg új dolgokat, képességeket, készséget magukról, magukért. A foglalkozások teret adtak egyfajta személyiségfejlesztésre, formálásra, társas kapcsolatok kezelésére, életben tartására, valamint a társas készségek fejlesztésére. Az összesen 19 alkalommal megrendezett csoportot összesen 6 fő látogatta, a résztvevők létszáma igazodott a csoport jellegéből eredő követelményekhez.

**Firka szakkör:** A Firka csoport képzőművészeti foglalkozásként heti egy alkalommal működik. A csoport a gyermekekben szunnyadó kreativitást kívánja előcsalogatni a különböző technikák által. A csoport vezetője festőművész végzettséggel rendelkezik, kiállítások aktív résztvevője. Több ízben a gyermekek alkotásai is megjelenhettek ezeken a kiállításokon, amik a személyiségükre pozitívan hatnak, tekintve, hogy a megjelentek többsége a hátrányos helyzetük miatt nem tud egyéb terepen sikereket elérni. A csoporttagok állandóak, átlagosan 10 gyermek kereste fel a foglalkozást.

*Tanulássegítés*

A Központ fejlesztő-pedagógusa heti két alkalommal tart az iskolai tananyagra is koncentráló fejlesztő foglalkozást. A tanulássegítés csoportfoglalkozás keretében, differenciált oktatási módszerekkel valósul meg, heti két alkalommal. A nyári szünetben is működött, ekkor az osztályozó és pótvizsgákra történő felkészülés állt a középpontban. Átlagosan 10-12 gyermek vett részt a foglalkozáson, a visszatérő tanulók tanulmányi eredményében javulás mutatkozott, a vizsgáikat sikeresen teljesítették. A pályázati projektben – KAB-ME-11-C - vállalt tanulássegítést a Cseresznye Irodában önkéntesek bevonásával biztosították. A Központ családgondozói delegálták a jobbára iskola mellé járó, tanulmányi és magatartási problémával küzdő fiatalokat. A kötetlenebb légkör miatt a fiatalok motivációja is érezhetően erősebb, rendszeresen igénybe veszik a szolgáltatást.

*Out-door programok*

Az out-door programok 4 alkalommal kerültek megrendezésre összesen 24 fő részvételével. A kirándulások mellett különös érdeklődésre tartottak számot a bátorságot igénylő barlangtúra és a kalandpark élményterápiás alkalmai. A programsorozatot rendszeressé kívánják tenni a jövőben, a kamasz korosztály mellett a kis gyermekek és a családok részvételére is számítanak. A gyerekek visszajelzései egyértelműen indokolják akár többnapos élménytúrák szervezését is.

*Nyári táborok*

2012-ben pályázati keretből valósultak meg a hagyományos nyári táboraik: kettő korosztályi bontásban gyermekeknek (kiskamaszoknak és nagykamaszoknak), a harmadik pedig az Esély Családsegítő Szolgálattal közös szervezésben és lebonyolításban, családoknak.

A kiskamasz és a családos táborban összesen 40 fő (14 kiskamasz, a családosban 7 család, 16 gyermek és 10 szülő) vett részt, július 23-28-ig, Ruzsinán. A hely adottságait kihasználva a részvevőknek lehetőségük nyílt a fürdőzésre, túrákra (kerékpáros és gyalogtúrák), várlátogatásra. Ezeken túl változatos programokkal kötötték le a gyermekeket, családokat: kézműves foglalkozások, ügyességi vetélkedők, az olimpia keretében sportversenyek.

A harmadik, a nagykamasz tábor lebonyolítására augusztusban került sor, Horányban. Ez a tábor önellátó sátortábor volt, a gyermekek élvezték, hogy kreativitásuk és ügyességük szükséges ahhoz, hogy a tábor működjön.

A táborokról elmondható, hogy a résztvevők számára szinte ez az egyetlen lehetőség arra, hogy a nyári szünetben a kerületen kívül kikapcsolódhassanak, új élményekkel gazdagodhassanak, más tájakat megismerjenek.

A családos tábor koncepciója szerint a családtagok a hétköznapokból kiszakadva egymás új oldalait ismerhetik meg, mivel az a tapasztalatunk, hogy közös élményeik, a lehetőségeik szűkössége miatt, minimálisak. Általános tapasztalat, hogy a vetélkedők, a közös feladatok során a családtagok együttműködése javul, ennek hosszútávon is érezhetőek a hatásai. A szülők a tábori szülőcsoport keretében támogatták egymást szülőségükben, kérdéseikre válaszokat kaptak a gyermeknevelési nehézségekkel kapcsolatosan.

*Ünnepekhez kapcsolódó programjai:*

A december a karácsony jegyében telt, számos rendezvényre kapott a Központ meghívót, ahol a gyermekeket adomány, szeretetvendégség és műsor várta (Nemzetközi Gyermekmentő Szolgálat, Fasori Evangélikus Egyházközség, Bethlen Téri Színház, Magyar- Angol Kéttannyelvű Általános Iskola, Budapest Bike Maffia, Szimpla). Ezen felül a Központban is megrendezésre került a karácsonyi ünnepség, 34 család (67 gyermek) részvételével. A megjelentek megvendégelésén és megajándékozásán túl a gyermekeket kézműves-foglalkozás, drámajáték várta, és fellépőként Dopeman szórakoztatta. Meglepetésként a Sorsunk és Jövőnk Alapítvány Erzsébet Családok Átmeneti Otthonával közösen gondozott gyermekek karácsonyi verseket és dalokat adtak elő.

*A Hetedhét Éjszakai Sportklub*

A Hetedhét Éjszakai Sportklub hiánypótló szolgáltatásként, a 2011. évben pályázati forrásból létrehozott prevenciós projekt, melyet az Intézmény a pályázat lezárását követően is fenntart. A projekt alternatív szabadidő-eltöltési lehetőséget biztosít a leginkább veszélyeztetett, 13-18 éves korosztály számára, a fiatalok kötetlen bizalmi légkörben jutathatnak a szakmai segítséghez. A HÉS 2012 szeptemberétől költözés alatt állt, a szolgáltatás 2013. március 8-tól a Rózsa u. 3. szám alatt működik tovább.

*Klauzál téri gyermek-urbitális*

A Központ a Közjóléti Szolgálat Alapítvánnyal, valamint a Humán Szolgáltató Esély Családsegítő Szolgálatával közösen szervezte meg a 6 alkalomból álló programsorozatot, melyek többségében családok számára szóló programokat kínáltak. A programok a következőképpen épültek fel: Kábítószer-ellenes világnap, Családi nap, Sport nap, Környezetvédelmi nap, Erzsébetváros napja, Nyárzáró nap. Állandó programelemként kézműves foglalkozásokat, tematikus foglalkozásokat és vetélkedőket, ugráló várat, henna- és arcfestést biztosítottak az érdeklődőknek. Átlagosan 400-450 főt vonzott alkalmanként a programsorozat, mely népszerűvé vált a kerületi lakosok körében.

*Cseresznye Ifjúsági Információs Iroda*

A Humán Szolgáltató ifjúsági irodát is működtet Erzsébetvárosban, ezzel is támogatva a helyi prevenciós tevékenység komplexitását. A Cseresznye Ifjúsági Információs és Tanácsadó Iroda 2007-től működő, önkormányzati támogatással fenntartott szolgáltatás, mely ingyenes, többnyire alacsonyküszöbű szolgáltatásokat nyújt elsősorban a 14-30 éves korosztályba tartozó fiatalok számára.

Az Iroda alacsonyküszöbű szolgáltatóként a következőket biztosítja: adománygyűjtés, álláskeresés és diákmunka, pályaorientációs tanácsadás, drogprevenció és tanácsadás, önkéntes foglalkoztatás, tanulássegítés, pályázati tanácsadás és információ, diákjogi tanácsadás, jogi tanácsadás, könyvállomás, adománygyűjtés, zenei tehetségkutató program, életvezetési tanácsadás, internethasználat, játéktár és közösségi tér, tanácsadás, info-pont.

A kábítószer prevenció területén hangsúlyos szerepet vállaló ifjúsági iroda – drogkonzultáció biztosítása, iskolai interaktív drog-prevenciós programok megvalósítása - együttműködik a kerületi oktatási intézményekkel, az Intézmény által működtetett Hetedhét Éjszakai Sportklubbal és az Erzsébetvárosi Kábítószerügyi Egyeztető Fórummal.

* 1. **A Humán Szolgáltató bölcsődéinek (Dob, Városligeti, Lövölde) gyermekvédelmi tevékenysége**

A bölcsőde a gyermekjóléti alapellátás részeként a gyermekek napközbeni ellátásának egyik formája. A bölcsődei nevelés-gondozás a családi neveléssel együtt, azt kiegészítve szolgálja a gyermek fejlődését, személyiségének kibontakozását. A kisgyermeknevelők meleg, szeretetteljes odafordulással, az életkornak, fejlettségnek megfelelő környezet kialakításával, a gyermek életkori és egyéni sajátosságait, fejlettségét figyelembe véve segítik a gyermekek fejlődését.

A Humán Szolgáltató három bölcsődéje várja az erzsébetvárosi kisgyermekeket: Dob Bölcsőde (1074 Budapest, Dob utca 23.), Lövölde Bölcsőde (1071 Budapest, Lövölde tér 1.) és Városligeti Bölcsőde (1071 Budapest, Városligeti fasor 39-41.). A három bölcsőde összesen 280 gyermek számára biztosít bölcsődei ellátást, 20 hetes kortól 36 hónapos korig. A Lövölde Bölcsőde alapellátáson túli szolgáltatásként időszakos gyermekfelügyeletet és játszócsoport lehetőséget biztosít az otthon lévő édesanyák és gyermekeik számára. Az ellátást, illetve a szolgáltatás igénybe vehetik azok a gyermekek, akik a VII. kerületben, lakcímkártyával igazolt, bejelentett állandó lakcímmel vagy tartózkodási hellyel rendelkeznek.

*Férőhelyek száma, az ellátás formája, szervezése*

|  |  |  |  |
| --- | --- | --- | --- |
| Intézmény | Dob | Lövölde | Városliget |
| **Férőhelyek száma** | **120 fő** | **40 fő** | **100 fő** |
| **20 fő** |
| **Ellátás formája** | bölcsődei ellátás | bölcsődei ellátás | bölcsődei ellátás |
| gyermekfelügyelet |
| **Ellátottak köre** (korosztály) | 6 hónapos kortól 36 hónapos korig | 16 hónapos kortól 36 hónapos korig | 6 hónapos kortól 36 hónapos korig |
| **Csoportegységek száma** | 5 | 2 | 4 |
| 1 |
| **Csoportszobák száma** | 10 | 4 | 8 |
| 2 |

**Gyermekvédelmi adatok**

Mindhárom bölcsődében a gyermekfelvétel egész évben folyamatos. 2012-ben összesen 235 kisgyermekes család adta be a jelentkezését, ez tartalmazza azokat az igényeket is, amelyek nem a 2012-es évre vonatkoznak. 2011-ben összesen 290 jelentkezést regisztráltak, mely a 2012-es évhez képest nagymértékű csökkenést mutat. Ennek oka több tényezőből adódik. A KENYSZI (TEVADMIN) rendszer 2012. március 1-i bevezetése után csak azok a gyermekek kerülhetnek felvételre, akik a VII. kerületben, lakcímkártyával igazolt, bejelentett állandó lakcímmel vagy tartózkodási hellyel rendelkeznek.

Többen érdeklődtek a bölcsődei ellátással kapcsolatban, akik a kerületben laknak albérletben, vagy itt dolgoznak, illetve a szomszédos kerületekben (VI., VIII., XIV. kerület) élnek. Az ő felvételükre nem kerülhet sor, mivel az intézmények működési engedélye ezt nem teszi lehetővé, csak kerületi lakcímmel rendelkezők kerülhetnek felvételre. Mindezek a tényezők, illetve, hogy kevesebb gyermek született a kerületben vezetett ahhoz, hogy 2012-ben csökkent az újonnan felvett gyermekek száma. Óvodába egész évben folyamatosan mentek a gyerekek. A kimaradt gyerek közül összesen 175 fő ment óvodába, ebből 74%, azaz 129 gyermek augusztusban ment el. Az egyéb okból kimaradt gyerekek közül 30% elköltözött a kerületből, a többiek családi, egészségügyi, illetve egyéb okokból maradt ki.

*2012. évi adatok*

|  |  |  |  |  |  |
| --- | --- | --- | --- | --- | --- |
| Intézmény | Beíratott gyerekek száma | | Újonnan felvett gyerekek száma | Kimaradt gyerekek száma | |
| **2012. jan. 1.-én** | **2012. dec. 31.-én** | **Óvodába ment** | **Egyéb okból kimaradt** |
| **Dob** | 101 | 88 | 90 | 72 | 31 |
| **Lövölde** | 38 | 30 | 27 | 34 | 4 |
| **Városliget** | 87 | 82 | 66 | 69 | 4 |
| **Összesen** | **226** | **200** | **183** | **175** | **39** |

**Az időszakos gyermekfelügyelet adatai**

A Lövölde Bölcsőde alapellátáson túli szolgáltatásként időszakos gyermekfelügyeletet és játszócsoport lehetőséget biztosít az otthon lévő édesanyák és gyermekeik számára a bölcsődei élet megismerésére, a helyes közösségi szokások kialakítására, elsajátítására. A Pöttöm Klub hétköznapokon, reggel 7 órától délután 16 óráig várja az erzsébetvárosi gyermekeket, előzetes bejelentkezés alapján. A gyermekfelügyelet heti 2-3 alkalommal, naponta 4 óra időtartamra vehető igénybe. A játszócsoport hétfői napokon, a délelőtti órákban vehető igénybe, szülő jelenlétében. A szolgáltatások díja 350 Ft/megkezdett óra. A gyermekek részére étkezés is kérhető, melynek díja 406 Ft/nap. A szolgáltatást igénybe vehetik azok a gyermekek, akik a VII. kerületben, lakcímkártyával igazolt, bejelentett állandó lakcímmel vagy tartózkodási hellyel rendelkeznek.

A szolgáltatást 2012-ben összesen 72 gyermek vette igénybe, ebből 18 fő étkezést is igényelt. A 2011-es adatokhoz képest csökkenés látható, az előző évben 97 gyermek vette igénybe a szolgáltatást és ebből 25 fő igényelt étkezést is.

**Bölcsődék a jelzőrendszeren belül**

A bölcsődék a gyermekvédelmi jelzőrendszer egyik első „jelző” intézményei. A hátrányos helyzetű és veszélyeztetett gyermekek kiszűrésének feladata mind a kisgyermeknevelőket, mind pedig a szakmai vezetőket érinti. A bölcsődei szakembereknek fontos a szülőkkel való bizalmas kapcsolat, a kölcsönös párbeszéd kialakítása, melyet nagyban megkönnyít a családokkal való közvetlen, napi kapcsolat. A kapcsolat hiányában a szakemberek nem ismernék a családok helyzetét, így nem tudnák őket segíteni.

A jelzőrendszer tagjaként a bölcsődék szoros és rendszeres kapcsolatban állnak Humán Szolgáltató Családsegítő Szolgálatával, illetve a Gyermekjóléti Központtal és a Védőnői Szolgálattal. A Központ által szervezett, kerületi „Hegyező” elnevezésű gyermekvédelmi jelzőrendszer esetmegbeszélő csoportjain a bölcsődék havi rendszerességgel képviseltetik magukat.

**Dob Bölcsőde**

Hat gyermek esetében kellett folyamatosan konzultálni a családgondozókkal. A Központ jelzései után a krízishelyzetben lévő családok kisgyermekei számára azonnali elhelyezést biztosított a bölcsőde. Anyaotthonban az év folyamán összesen 2 gyermek lakott. Jelzőrendszeri tagként 2 esetben került sor jelzésre a Központ felé, a család megkeresése, és a családgondozás elindult, folyamatos a segítő munka. Bírósági megkeresésre egy gyermekről készült pedagógiai vélemény.

**Lövölde Bölcsőde**

A Lövölde Bölcsődében a 2012. évben nem volt jelzésre okot adó probléma. Védelembe vett, illetve halmozottan hátrányos helyzetű gyermek nem volt. A családgondozók három gyermek esetén írtak támogató levelet, amelyben kérték a gyermek felvételét a bölcsődei ellátásba, a család nehéz körülményeire hivatkozva. Ebből egy gyermek felvétele nem teljesült, mivel a családnak nem volt a kerületben lakcímkártyával igazolt, bejelentett lakcíme. Hasonló helyzet miatt több család is kiesett a bölcsődei ellátásból. Ennek a következménye nem ismert, nem tudni, hogy a gyermekek ellátását ez nem veszélyeztette-e. A Családsegítő Szolgálat Foglalkoztatási Tanácsadója által két gyermek felvételére került sor, az anyák munkába állásának elősegítése érdekében, elhelyezkedésük azonban eddig még nem oldódott meg. Kettő gyermek családja él a Családok Átmeneti Otthonában, mindkettő egyedülálló anyaként, három-három gyerekkel. Az édesanyákkal, illetve a gyermekekkel probléma nincs.

**Városligeti Bölcsőde**

A bölcsődéből jelzőrendszeri tagként csak az év utolsó hónapjában kellett jelzést küldeni a Központnak, egy gyermekkel kapcsolatban. A jelzést követően a Központ tájékoztatást és segítséget nyújtott a szülőnek. A szülő helyzete hamarosan rendeződött, további intézkedésre nem volt szükség.

* 1. A kerületi jelzőrendszer tagjainak működéséről, munkájáról

**Az észlelő- és jelzőrendszer tagjai**

**1997. évi XXXI. tv. 17. §**

a) az egészségügyi szolgáltatást nyújtók, így **különösen a védőnői szolgálat, a háziorvos, a házi gyermeko**rvos,

b) a személyes gondoskodást nyújtó szolgáltatók, így különösen a családsegítő szolgálat, a családsegítő központ,

c) a közoktatási intézmények, így különösen a nevelési-oktatási intézmény, a nevelési tanácsadó,

d) a rendőrség,

e) az ügyészség,

f) a bíróság,

g) a pártfogó felügyelői szolgálat,

h) az áldozatsegítés és a kárenyhítés feladatait ellátó szervezetek,

i) a menekülteket befogadó állomás, a menekültek átmeneti szállása,

j) a társadalmi szervezetek, egyházak, alapítványok.

**Célja:**

Feltárja a gyermeket veszélyeztető tényezőket, elősegítve a problémák időben történő felismerését, valamint azok megoldását.

**Feladata:**

• kísérje figyelemmel a településen élő gyermekek szociális helyzetét, életkörülményeit, életformákat, a közösségi viszonyokat, ellátó intézményeket,

• ismerje és tárja fel a gyermekeket általában veszélyeztető okokat, megoldásukhoz nyújtson segítséget és információkat a további eljárások érdekében.

**Az észlelő-és jelzőrendszeri csoport tevékenységének jellemzői:**

• A veszélyeztetettséget észlelő-és jelzőrendszeri tevékenység nem hatósági jellegű.

• A tevékenységének mindenkor a gyermek, illetve a család érdekeit kell szolgálnia.

• A jelzőrendszer valamennyi munkatársát titoktartási kötelezettség köti.

• A gyermekvédelmi munkában résztvevő szakember legjobb tudása szerint szakmai elvek, etikai normák betartásával járul hozzá a gyermekjólétet szolgáló módszerek kialakításához és megvalósításához.

**A Bischitz Johanna Integrált Humán Szolgáltató Központ Hetedhét Gyermekjóléti Központjának tevékenysége a Humán Szolgáltatón belüli és kívüli jelzőrendszeri tagokkal**

A jelzőrendszeri tagokkal való együttműködés az adott esetek kapcsán történő, az esetvitelért felelős szakemberek (gyermekjóléti, egészségügyi, oktatási-nevelési intézmények) közötti folyamatos konzultációt jelenti. Ennek típusai: esetmegbeszélés, mely az érintett szakemberek, illetve esetkonferencia, mely a család és a szakemberek közötti egyeztetésre, problémamegoldásra fókuszál. A jelzőrendszeri tagok közötti együttműködés és esetmunka terepéül szolgál a Hegyező esetmegbeszélő csoport, havonta egy alkalommal fogadja a zömmel oktatási-nevelési intézmények munkatársait, a Nevelési Tanácsadó és a Központ közös szervezésében.

Ezeken túl; a jogszabályi kötelezettségeknek eleget téve szakmaközi megbeszéléseket szerveztek, melyeket 2012-ben a következő témák köré építettek fel:

Áprilisban a Magyar Vöröskereszt Csepeli Családok Átmeneti Otthonával tartottak szakmaközi tanácskozást a közös családgondozás, a családok delegálása, a kölcsönös tájékoztatás és egyéb teendők áttekintésével kapcsolatban.

A Nevelési Tanácsadó munkatársait szeptemberben invitálták megbeszélésre, melynek fókuszában az intézményekben folyó foglalkozások bemutatása, az ügyfelek delegálása, a két intézmény közötti jó együttműködés további finomítása állt. Novemberben a bölcsődék, óvodák, a Védőnői Szolgálat szakembereit várták egyeztetésre, a gyermekbántalmazás témakörében az együttműködés és a jelzési kötelezettség állt a fókuszban, egy, korábban lezárult eset bemutatásán keresztül a résztvevők felismerhették az együttműködés és a közös munka lehetőségeit, a kapcsolódási pontokat.

Ezen felül sor került az éves gyermekvédelmi konferenciára, melyet márciusban rendeztek meg, értékelve a gyermekvédelmi jelzőrendszerrel történő együttműködésünket, illetve a konferencia keretén belül mutatták be a Központ éves működését, feladatait, munkáját. Előadás hangzott el a gyermekbántalmazás témakörében, melyet dr. Kassai Tamás, a Péterfy Sándor Utcai Kórház Baleseti Központ osztályvezető főorvosa tartott, az előadás során felhívta a figyelmet a bántalmazás jeleire, hosszú távú hatásaira, illetve kiemelte az egyes jelzőrendszeri tagok teendőt.

IV. A FELÜGYELETI SZERVEK ÁLTAL VÉGZETT ELLENŐRZÉSEK

A **Dob Bölcsődében** a 2012-es év folyamán az ÁNTSZ 2 alkalommal is általános, átfogó ellenőrzést tartott, mely mindkét esetben pozitív eredménnyel zárult.

A  **Városligeti Bölcsődében** ÁNTSZ ellenőrzés volt három alkalommal, 2012. 05. 08-án panaszbejelentés kapcsán végeztek helyszíni szemlét a homokozók állapotáról, melynek eredménye képen elrendelték minden egység udvarán a teljes homokcserét és a hiányzó takaróponyvák pótlását.

2012. 10. 11.-én közegészségügyi ellenőrzés keretében az elrendelt homokcserék és a takaróponyvák pótlását ellenőrizték, melynek megtörténtéről meggyőződtek és mindent rendben találtak.

2012. 11. 29.-én a Közegészségügyi felügyelő ellenőrizte a főzőkonyha állapotát és a dohányzási tilalom betartását. Az ellenőrzés során minden rendben talált.

2012. 12. 07.-én fenntartói ellenőrzés keretében a Szociális iroda ellenőrizte az intézmény működésével kapcsolatos összes dokumentációt.

A **Lövölde Bölcsődében** a 2012. évben a következő ellenőrzések történtek:

1. 2012. októberben megtörtént az intézmény irattározási szokásainak és az irattár helyigényének felmérése, ellenőrzése.

2012. november-december hónapokban a fenntartói ellenőrzés is megtörtént a bölcsődei működésről, hibáról nem kaptunk jelzést. A fenntartói ellenőrzés jegyzőkönyvéből az összegzés a bölcsődék vonatkozásában:

A Bischitz Johanna Integrált Humán Szolgáltató Központ teljes körűen biztosítja a gyermekjóléti alapellátások keretében a bölcsődei ellátást (gyermekek napközbeni ellátása). Mindhárom bölcsőde igyekszik igazodni a VII. kerületi családok igényeihez, a kisgyermekellátás szakmai szempontból jó színvonalú.

Az ellátás minőségét – anyagi keretekhez mérten – igyekeznek javítani, ugyanakkor elengedhetetlen a jövőben a bölcsődék bútorzatának, eszköztárának pótlása, újabbakra cserélése.

Az ellenőrzés során megismert intézmények – a nyújtott szolgáltatások; a szakmai feladatellátás; a szabályzatok-, valamint az adminisztráció vezetése tekintetében – a jogszabályi elvárásoknak megfelelő. Az intézmény jól működő, az ügyfelek/családok igényeit figyelembe véve végzi tevékenységét.

A **Hetedhét Gyermekjóléti Központban**:

2012-ben az engedélyeztetést végző hatóság ezen telephelyen nem végzett ellenőrzést. Mivel minimum kétévente kell, hogy ellenőrizze a szakmai tevékenységünket, így ez ebben az évben várható.

2012. október 25-én az iratok tárolása, kezelése ügyében folyt ellenőrzés az Önkormányzat részéről, a vizsgálat során mindent rendben találtak.

A fenntartói ellenőrzés jegyzőkönyvéből az összegzés a gyermekjóléti központ vonatkozásában:

A Bischitz Johanna Integrált Humán Szolgáltató Központ „Hetedhét” Gyermekjóléti Központjában jó tárgyi és szakmai feltételek mellett magas szintű munka folyik. A dokumentáció és a munkafolyamatok szervezésénél betartják a jogszabályi előírásokat. Színes és gazdag programokkal igyekeznek elősegíteni a tartalmas időtöltést mind a gyermekek, mind a szülők számára.

Az ellenőrzés során megismert intézmény – a nyújtott szolgáltatások; a szakmai feladatellátás; a szabályzatok-, valamint az adminisztráció vezetése tekintetében – a jogszabályi elvárásoknak megfelelő.

V. A BŰNMEGELŐZÉSI PROGRAM BEMUTATÁSA

**Az elkövetők és az elkövetési magatartások jellemzői**

|  |  |  |  |
| --- | --- | --- | --- |
| 2012  (zárójelben a 2011-es adatok) | | | |
| **Elkövetők** | | | |
| **gyerekkorú** | | **fiatalkorú** | |
| **nő** | **férfi** | **nő** | **férfi** |
| 3 (0) | 0 (0) | **7** (19) | **31** (32) |
| \* netzsaru adatok | |  |  |
|  | |  |  |  |  |
|  | | gyk. lány | gyk. fiú | fk. lány | fk. fiú |
| Kábítószerrel visszaélés | | 0 | 0 | 0 | 5 |
| Lopás/betöréses lopás | | 0 | 0 | 3 | 5 |
| Garázdaság | | 0 | 0 | 1 | 5 |
| Súlyos testi sértés | | 0 | 0 | 1 | 0 |
| Könnyű testi sértés | | 0 | 0 | 0 | 1 |
| Rongálás | | 3 | 0 | 0 | 7 |
| Rablás | | 0 | 0 | 0 | 4 |
| Közokirattal visszaélés | | 0 | 0 | 1 | 1 |
| Közokirat hamisítás | | 0 | 0 | 0 | 1 |
| Magánokirat-hamisítás | | 0 | 0 | 0 | 1 |
| Jármű önkényes elvétele | | 0 | 0 | 1 | 0 |
| Kifosztás | | 0 | 0 | 0 | 1 |

A bűncselekmények számát a korábbi évekkel összehasonlítva megállapítható, 2008-ban volt kiugróan magas a legtöbb bűncselekmény. A lopások száma 20 körül mozog, +- 1-2 eset, illetve egy-két bűncselekmény alkalomszerűen jelenik meg a különböző években.

Az iskolai D.A.D.A. program felelőse Popovics Enikő r.ftőrm. Az elmúlt év során ezzel kapcsolatban több felkérést is érkezett a helyi iskoláktól előadások tartására és szóróanyagok kihelyezésére, amely kérésnek eleget is tettek. Ary Andrea r. hdgy. az eltűnésekkel, valamint az áldozatvédelemmel foglalkozik.

A bűnelkövető gyermek- és fiatalkorúak, sok esetben a társaik biztatására, a korcsoportban betöltött szerepük erősítése miatt követnek el bűncselekményt. Így akarnak maguknak tekintélyt kivívni. Ezek között a bűncselekmények között szerepel: a közveszéllyel fenyegetés, a zaklatás, jármű önkényes elvétele, a kábítószerrel visszaélés - amennyiben az elkövető csak fogyasztó -, a rongálás, dolog elleni garázdaság, illetve magánlaksértés.

A túlnyomó többség azonban a rossz szocializáció, a bűnöző családi környezet, a helytelen nevelés hatására így próbálja megszerezni azt, ami megtetszik neki. Néhány esetben biztosítják így maguk, vagy családjuk fenntartását. Ide tartoznak az erőszakos bűncselekmények, mint az önbíráskodás, zsarolás, rablás, személy elleni garázdaság, testi sértés, valamint azon bűncselekmények, melyekhez valamilyen és valamennyi fokú előkészület szükséges, mint a sikkasztás, bankkártyával visszaélés, pénzhamisítás, orgazdaság, csalás.

VI. A TELEPÜLÉSI ÖNKORMÁNYZAT ÉS A CIVIL SZERVEZETEK KÖZÖTTI EGYÜTTMŰKÖDÉS KERETÉBEN TÖRTÉNŐ FELADATOK, ELLÁTÁSOK, SZOLGÁLTATÁSOK

Erzsébetváros Önkormányzata minden esetben igyekszik azon törvényi kötelezettségeinek eleget tenni, amely a lakosainak szociális biztonságát erősíti.

Így születtek meg a Szociális törvény és a Gyermekvédelmi törvény alapján a személyes gondoskodást nyújtó átmeneti ellátást biztosító ellátási szerződések is.

Ezen szerződések a biztonságos ellátás érdekében meghatározott időtartalmúak és – általában – meghatározott férőhely „kivásárlást” is jelentenek.

A gyermekek védelméről és a gyámügyi igazgatásról szóló 1997. évi XXXI. törvény (továbbiakban Gyvt.) 97. § felhatalmazása és a Szociális igazgatásról és szociális ellátásokról szóló 1993. évi III. törvény 120. §-a alapján Erzsébetváros Önkormányzata a személyes gondoskodást nyújtó szociális és gyermekjóléti alapellátások keretében ellátási szerződéssel biztosítja

* a helyettes szülői tevékenységet,
* a gyermekek átmeneti otthona ellátást,
* szociális, gyermekvédelmi és egészségügyi ellátás,
* családok átmeneti otthona ellátást,
* fogyatékos gyermek nappali ellátását.

A törvény nem rendelkezik arról, hogy az ellátási szerződéseket milyen ellátotti létszámra kell megkötnünk.

Áttekintve az elmúlt évek átmeneti elhelyezési gyakorlatát, a következő általános érvényű megállapításokat tehetjük:

* Az ellátást nyújtó civil szervezeteket jól választotta meg önkormányzatunk, a civil szervezetek az ajánlatuknak megfelelő ellátást, szolgáltatást nyújtják.
* A férőhelyszámok megválasztása a szerződéskötések időpontjában ismert igény alapján alakult ki, ezért általában elmondható, hogy jó tervezés történt.
* Az aktuális férőhelyszám megválasztása (pl. MOMO Alapítvány, Fehér Kereszt Alapítvány), minden esetben külön felülvizsgálat alapján, az elmúlt évek tapasztalatai és a tényleges igényekhez igazodva történik.
* A megvalósuló együttműködésekről a szerződő felek jó minősítést adtak, az észlelt zökkenőket konkrét esetek alkalmával, illetve szakmai elvek tisztázása során áthidalták.

Az ellátási szerződések évenkénti felülvizsgálatát szintén jogszabályi előírás tartalmazza, mely kötelezettségünknek eleget teszünk akkor, amikor a személyes gondoskodást nyújtó civil szervezet tevékenységével kapcsolatban a szervezeteknél felmerült kérdéseket áttekintve, a szakbizottság véleménye alapján Képviselő-testületi előterjesztéssel javaslatot teszünk ott, ahol pl. a szerződési határidő lejár az év végén, illetve a szolgáltató esetleges díjemelést jelez, illetve egyéb kérdés felmerül az együttműködésben.

## A biztosított ellátási forma: helyettes szülői tevékenység

**Fehér Kereszt Baráti Kör Kiemelten Közhasznú Egyesület**

**Képviselő neve:** Gyertyán Katalin elnök

**Székhelye:** 1029 Budapest, Hímes u. 3.

**Az ellátást biztosító telephely:** a helyettes szülői hálózat Budapesten és az agglomerációban tevékenykedik.

**Képviselő-testületi határozat száma**: 201/2008. (IV.25.)

**A szerződés lejárta:** 2008. január 01. napjától határozatlan ideig.

**A szerződött férőhelyek száma:** 3 fő – gyermekkorú.

Az Erzsébetvárosi Önkormányzat és a Fehér Kereszt Közhasznú Egyesület között létrejött helyettes szülői szolgáltatási szerződés értelmében az egyesület 2012. évben a következő feladatokat látta el:

***1. Rendelkezésre állás, kapcsolatfelvétel az igénylőkkel***

2012. év folyamán az irodában készenléti ügyletet tartottak a helyettes szülői szolgáltatás iránt érdeklődő, illetve azt kezdeményező szülők és szakemberek számára. Öt esetben csak az elhelyezés gondolata merült fel, és a kölcsönös tájékozódást nem követte elhelyezés, mivel   
a család végül más módon oldotta meg problémáját. Vezetékes telefonról ingyenesen hívható zöld szám működtetésével biztosították a kerületi családok számára, hogy a szolgáltatás igénybevételét kezdeményezhessék, illetve vállalták, hogy üzenetet közvetítenek a gyermek hozzátartozói és a helyettes szülői család között kapcsolattartási ügyekben, ha a szülőknek nincs pénze telefonálni.

***2. Elhelyezés helyettes szülőnél***

A helyettes szülői gondozás igénybevételére 7 család esetében (10 gyermek) került sor.   
A szolgáltatást gyermeküket egyedül nevelő szülők kérték lakhatási problémájuk miatt. Egy   
4 éves kislány 283 napot, egy 10 éves lány és egy 6 éves fiú 187-187 napot, egy 16 és 14 éves fiú, meg egy 11 éves lány egyenként 59-59 napot volt helyettes szülőnél. A VII kerületi gyermekek tehát 834 gondozási napot töltöttek helyettes szülői gondozásban 2012. évben.   
A gondozási idő leteltével valamennyi gyermek hazatért szüleihez, egy kislányt kivéve, aki nevelőszülőkhöz került, mivel édesanyja nem tudott új otthont teremteni kettőjüknek.   
A helyettes szülői ellátás segítségével a szülők a gyermekük gondozásának terhe alól mentesülve minden energiájukat helyzetük rendezésére fordíthatták, hogy munkavállalással lakhatási gondjaikon úrrá legyenek.

Erzsébetváros Önkormányzata a megállapodás szerint 2012. évben 953.470 Ft-t szolgáltatási díjat fizetett az egyesületnek.

Az ellátott gyermekek után járó állami normatívát (1741,5 Ft/nap) teljes egészében a gyermekek gondozását végző helyettes szülők kifizetésére fordították (helyettes szülői díj, gondozási díj, ellátmány). Mivel a kifizetésre kerülő összeg magasabb, mint a feladatellátásért járó normatív támogatás, a hiányzó összeget az önkormányzati szolgáltatási díjból pótolták: 280 Ft/nap összeggel – összesen tehát 233 520 Ft-ot költöttek erre a célra.

Az egyesülettel a települési önkormányzatok jelenleg 12 férőhelyre kötöttek ellátási szerződést a helyettes szülői szolgáltatás biztosítására, ebből Erzsébetváros Önkormányzata által igényelt 3 férőhely 1/4 részt képvisel.

2012. évben az erzsébetvárosi helyettes szülői szolgáltatás fenntartásának és működtetésének költségei az alábbiak szerint alakultak:

|  |  |
| --- | --- |
| Helyettes szülői ellátás díjazása - helyettes szülői díj, nevelési díj, ellátmány hozzájárulás | |
| - 834 gondozási napra | 233 520 Ft |
| Szakmai vezetés - szakmai vezető és helyettes szülő tanácsadó személyi jellegű juttatásainak Erzsébetvárosi Önkormányzatra terhelt része: | |
| - 2 fő éves bruttó béréhez való hozzájárulás (2 fő 1 havi bruttó bére, munkáltatói járulékokkal) | 576 000 Ft |
| Központi adminisztráció - adminisztrátor személyi jellegű juttatásainak Erzsébetvárosi Önkormányzatra terhelt része: | |
| - 1 fő éves bruttó béréhez való hozzájárulás (1 fő 2 havi bruttó bére, étkezési utalványa, munkáltatói járulékokkal) | 54 860 Ft |
| Hozzájárulás a kommunikációs, utazási költségekhez, irodaszerekhez, a gyermekellátást segítő dologi kiadásokhoz | |
| Telefon, internet, közlekedés, papír-írószer, gyógyszer, gyermekruha stb. | 89 090 Ft |
| **Mindösszesen:** | **953 470 Ft** |

## A biztosított ellátási forma: gyermekek átmeneti otthona

**MOMO Gyermekvédő Alapítvány**

**Képviselő neve:** Fitterer Szilvia elnök

**Székhelye:** 1081 Budapest, Népszínház u. 31. I. em.

**Az ellátást biztosító telephely:** 1081 Budapest, Népszínház u. 31. I. em.

**Képviselő-testületi határozat száma:** 554/2008.(XII.23.)

**A szerződés lejárta:** 2012. december 31. (az intézmény megszűnése miatt)

**Szerződött férőhelyek száma:** 6 férőhely

A MOMO Gyermekvédő Alapítvány 1997 óta végzi tevékenységét, melynek során gyermekjóléti alapellátás keretében a 3-18 év közötti gyermekek átmeneti gondozását látják el. Az otthonban 12 fő ellátását tudják biztosítani, ebből Önkormányzatunkkal kötött ellátási szerződés alapján 6 fő lekötött férőhely áll a VII. kerületiek rendelkezésére.

A MOMO Gyermekvédő Alapítványnak 2012-ben Budapest II., V., VII., XII. kerületének önkormányzataival volt ellátási szerződése.

Az átmeneti otthon működtetése egy speciális probléma alapellátásban történő megoldását jelenti, ahol a gyermekeknek és szüleiknek nyújtanak segítséget azzal, hogy a család krízishelyzete miatt, vagy a gyermekek veszélyeztetettsége miatt az otthonban helyet adnak számukra. Az elhelyezés ideje alatt kapcsolatot tartanak a gyermekek családjával, a családdal kapcsolatban álló szervekkel, így a területileg illetékes Családsegítő Központtal, Gyermekjóléti Szolgálattal, Gyámhivatallal valamint az iskolával, óvodával ahová a gyermek jár.

Az ellátás során a családgondozás és a szülőkkel való kapcsolattartás tapasztalatain keresztül kidolgoznak egy hosszú távú stratégiát a gyermek elhelyezésére vonatkozóan.

Az otthonban a gyermekek azonnali elhelyezésének lehetőségét biztosítják. Az év minden napján 24 órában teljes körű ellátást nyújtanak számukra. Továbbá biztosítják a napi ötszöri étkezést, korrepetálást és a szabadidő hasznos eltöltését.

2012. évben összesen 17 gyermeket láttak el, 10 fiút és 7 lányt.

**2012. 01. 01.-től 2012. 12. 31.-ig terjedő időszak** alatt az átmeneti otthonban ellátott gyerekek száma havi bontásban a következő:

január 11 fő

február 12 fő

március 10 fő

április 8 fő

május 8 fő

június 7 fő

július 7 fő

augusztus 8 fő

szeptember 7 fő

október 5 fő

november 4 fő

december 4 fő

**A gyermekek az alábbi problémák miatt kerültek az otthonba:**

* 8 fő családon belüli konfliktusos helyzetek miatt,
* 6 fő lakhatási probléma miatt,
* 1 fő tanulási probléma miatt,
* 1 fő a szülő munkanélkülisége miatt,
* 1 fő esetében az édesanya szülői felügyeleti jogának szüneteltetése miatt.

**

Sok esetben nem csupán egy – fent nevezett – probléma miatt kerültek be az otthonba a gyermekek, hanem többszörös, egymással összefüggő élethelyzetbeli krízis és az abból fakadó kapcsolati problémák, iskolai teljesítés romlása miatt.

Gondozás kimenetele:

* 9 fő haza költözött,
* 3 fő szakellátásba került,
* 2 fő estében megszűnt a kerület illetékessége,
* 2 fő átköltözött egy másik átmeneti otthonba,
* 1 fő helyettes szülőhöz került.

# Együttműködés a szülőkkel

A legtöbb szülő – többségükben egyedülálló anya – azért vette igénybe a segítségüket, mert egyedül nem volt képes megoldani a felmerült problémákat, legyen az anyagi jellegű vagy családon belüli konfliktus. A szülők többségével megfelelő volt az együttműködés. Az intézmény munkatársainak megkereséseire reagáltak, rendszeresen tartották a kapcsolatot gyermekeikkel és a nevelőkkel is.

## Szakmai munka

Az intézményben dolgozó szociális munkások segítséget nyújtottak a gyermekek mindennapi ellátásában, valamint iskolai felkészítésében, korrepetálásában. A családgondozók, mint esetgazdák tartották a kapcsolatot a Gyermekjóléti Szolgálattal. Munkájuk során a kerületi gyermekjóléti szolgálat szakembereivel együttműködve, részt vettek a családon belüli konfliktusok oldásában, a lakhatási problémák megoldásában, valamint a bántalmazásos ügyekben elősegítették mind a szülő, mind a gyermek megfelelő szakemberhez való eljutását.

Két gyermekfelügyelő látta el az, éjszakai és hétvégi ügyeleteket. Hétvégeken, ünnepnapokon, iskolai szünetek idején a gyermekek számára szabadidős programokat szerveztek (kirándulás, mozi, múzeum, strand stb.).

Szabadidős foglalkozások keretében a gyermekek rajzoltak, festettek, agyagoztak. A készségfejlesztő foglalkozások célja, az ismeretterjesztés és igényes környezet kialakítására való nevelés.

Az intézményben dolgozó szakemberek számára kéthetente 2 órában szupervíziót biztosítottak, melynek során szakmai segítséget kaptak a gyermekekkel folyó munkához. Ezeken az alkalmakon lehetőség nyílt különböző probléma megoldási módok átgondolására és a leginkább hatékony gondozási irány kiválasztására.

Az ellátási szerződés az alapítvány részéről felmondásra került, mivel finanszírozási-gazdasági problémái miatt működésképtelenné vált. Az átmeneti otthonban elhelyezett gyermekeket Önkormányzatunk a IX. kerületi gyermekek átmeneti otthonában helyezi el.

## A biztosított ellátási forma: Családok Átmeneti Otthona

### 

### Sorsunk és Jövőnk Szeretetszolgálat

**Erzsébetvárosi Családok Átmeneti Otthona**

**Székhelye:** 2049 Diósd, Szabadság u. 11.

**Képviselő neve:** Urbán Erika kuratórium elnöke

**Az ellátást nyújtó telephely:** 1073 Budapest, Kertész u. 24-28.

**A szerződés lejárta:** 2015. december 31.

**Képviselő-testület határozat száma:** 378/2010.(VIII.12.)

**A szerződött férőhelyek száma:** a lakóegységekben kizárólag csak VII. kerületi illetékességű személyeket látnak el.

A Sorsunk és Jövőnk Szeretetszolgálat az 1997. évi XXXI. törvény szerint gyermekjóléti alapellátást biztosít. A szolgáltatás igénybe vétele önkéntes, az otthontalanná vált családok kérelmére történik.

2012. év során **VII. kerületi** lakcím alapján összesen **61 főt** helyeztek el: 16 családot, amelyből 30 fő felnőtt, 31 fő gyermek.

Az ***Erzsébetvárosi Családok Átmeneti Otthona*** a Budapest VII. kerület Önkormányzata és a Sorsunk és Jövőnk Szeretetszolgálat között létrejött ellátási szerződés alapján fogad családokat. A családokat minden esetben a Hetedhét Gyermekjóléti Központ javaslata alapján vették fel. A szerződés értelmében a bekerülés egyik kritériuma, hogy a családtagok közül valakinek rendelkeznie kell VII. kerületi bejelentett lakcímmel, vagy a kerületben tartózkodjanak minimum fél éve és a gyermeke(i)k a helyi iskolába, óvodába vagy bölcsödébe járjanak.

*A bekerülés legfőbb okai:* a családi konfliktusok, a nehéz anyagi helyzet, az elszegényedés, a lakhatási problémák, illetve a körülmények romlása (közüzemi tartozások, munkanélküliség miatti anyagi problémák, lakhatás hiánya).

A beköltözött családoknál az életük minden területén szükség van az attitűdök megváltoztatására. A családokkal történő *együttműködés területei* kiterjedtek: a család, mint rendszer megerősítésére, a gyermekneveléssel kapcsolatos problémák átbeszélésére, gazdálkodási ismeretek átadására, a hozott hibás berögzült magatartásminták, eljárásmódok megváltoztatására, a szülők képessé tétele a munkahelykeresésre és munkahelyek megőrzésére, megfelelő tartós lakhatási lehetőség megtalálására.

Az otthonban tartózkodás *alapvető feltételei*, hogy az aktív korú szülők folyamatosan munkát végezzenek, havonta tudjanak előtakarékoskodni, tartsák be a házirendet, és rendszeresen fizessék a havi térítési díjat.

A családokkal közösen a problémák feltárása után*írásos cselekvési, gondozási tervet készítenek.* A gyermekekre vonatkozóan egyéni gondozási-nevelési tervben fogalmazták meg az elvárásokat, feladatokat. A szakmai munkát szociális munkások, pszichológiai és jogi szakemberek látják el.

Szoros kapcsolatban állnak a Gyermekjóléti Szolgálattal és több családnál került sor közös esetkonzultációra.

Az otthonban – a törvényi előírás szerint – 12 + 6 hónapig lakhatnak a családok, amely időszak elegendő ahhoz, hogy bizonyos folyamatok elinduljanak a családok életében, egy-egy új készség, gondolkodásmód belsővé, és ezáltal tartóssá váljon.

Az intézmény szakemberei segítséget nyújtanak a szülők *munkakeresésében* (internet, telefonálási lehetőség biztosítása, jogi tanácsadás, felkészítés a munkaerő-piaci kihívásokra), a gyermekek iskolai és óvodai elhelyezésében, a családok mindennapi életének és traumáinak a megoldásában stb.

A gyermekeknek szervezett szabadidős tevékenységeket biztosítanak heti több alkalommal önkénesek bevonásával (kézműves foglalkozás, korrepetálás, közös játékok), valamint az év jeles ünnepeit a lakó közösséggel együtt is megünneplik (karácsony, farsang, gyermekek születésnapja, anyák napja és gyermeknap).

A munkatársak a családoknak szeretnének lehetőséget biztosítani arra, hogy sorsukat saját kezükbe vegyék, ezáltal képessé váljanak az önálló életre, gyermekeik szerető gondoskodására, problémáik megoldására valamint tanulmányaik folytatására, képzéseken való részvételre, pályaválasztásra, munkahelyteremtésre és lakásproblémájuk megoldására.

Az *anyagi krízisben* lévő családoknak szükség szerint adnak élelmiszert, gyógyszert, pelenkát, tisztítószert, ruhákat, illetve többségében egyszeri pénzbeli segítséget (élelmiszerre vagy gyógyszerre).

Az otthonba bekerült családok a saját helyzetüket önállóan már nem voltak képesek kezelni. A komplex szakmai segítség fő célja, hogy a szülőket vissza lehessen integrálni a társadalomba. Segítséget nyújtanak a családoknak, hogy képessé váljanak környezeti erőforrásaik felkutatására, természetes támogató rendszerük kialakítására, megerősítésére és azok – saját, elsősorban gyermekik érdekeiknek megfelelő – felhasználására.

***2012-ben kiköltözött családok száma összesen 7, amelyből:***

* VII. kerületi Önkormányzattól méltányossági alapon szociális bérlakást kapott:   
  2 család;
* másik családok átmeneti otthonába került: 1 család;
* albérletbe költözött: 1 család;
* rokonokhoz költözött: 3 család.

**2012-ben ellátott családok**

|  |  |  |
| --- | --- | --- |
| Család | Szolgáltatás időtartama | Megjegyzés |
| A – 2 gyermek | Másfél év | 2012-ben kiköltözött |
| B – 2 gyermek | Másfél év | 2012-ben kiköltöztek |
| C – 1 gyermek | 9 hónap | 2012-ben kiköltöztek |
| D – 1 gyermek | 7 hónap | 2012-ben kiköltöztek |
| E – 1 gyermek | 6 hónap | 2012-ben kiköltöztek |
| F – 2 gyermek | 4 hónap | 2012-ben kiköltöztek |
| G – 2 gyermek | 4 hónap | 2012-ben kiköltöztek |
| H – 1 gyermek | 9 hónap |  |
| I – 2 gyermek | 10 hónap |  |
| J – 3 gyermek | 1 év |  |
| K – 3 gyermek | 7 hónap |  |
| L – 3 gyermek | 7 hónap |  |
| M – 1 gyermek | 7 hónap |  |
| N – 3 gyermek | 6 hónap |  |
| O – 2 gyermek | 3 hónap |  |
| P – 2 gyermek | 1 év |  |

**Pályázat**

A Sorsunk és Jövőnk Szeretetszolgálat *TÁMOP-5.2.5. „Esély a hátrányban élőknek” pályázat nyertese*ként 2012–2014 között lehetőséget tud teremteni az otthonokban lakók számára, hogy olyan élményekkel és kompetenciákkal gazdagodjanak, melyekre a hétköznapi életükben nem vagy csak kevés esélyük van. A pályázat keretében különböző programokon vehetnek részt:

* *Családi napok:* közösségépítés szabadidős tevékenységeken keresztül (kirándulások, kulturális és szabadidős tevékenységek). 2012-ben az Orczy kalandparkba valamint a Budakeszi Vadas Parkba látogattak el a családok.
* *Nyári tábor:* egy hétig teljes ellátásban részt tudtak venni Cegléden egy táborozásban, mely során minden nap a strandfürdő vendégei voltak, ezen kívül változatos programok (kirándulás, kézműves foglalkozások, tánc, lovas kocsikázás stb.) részesei lehettek.
* *Családkonzultáció:* párkapcsolati problémák, gyermeknevelési nehézségek kezelése.
* *Kamaszcsoport:* célja a közösségépítés és önismeret fejlesztése.
* *Kamasz pszichodráma:* csoportos önismeret – a serdülő fiatalok támogatása abban, hogy könnyebben tudjanak megbirkózni a serdülőkorral, a felnőtté válás nehézségeivel, különösen az élethelyzetükből adódó nehézségekkel.
* *Mesecsoport:* a kicsiknek szóló foglalkozás, mely során a meséken keresztül játékos módszerekkel segítenek eligazodni a világban.
* *Felzárkóztató csoport:* a játékos foglalkozás a téri tájékozódás, beszédkészség, emlékezet fejlesztését tűzte ki célul csoportos formában.
* *Szülőcsoport:* a szülők számára szervezett csoportos foglalkozás, mely célja a gyermeknevelési kompetenciák és a családi kapcsolatok erősítése.

**Magyar Vöröskereszt Budapest Fővárosi Szervezete**

### Magyar Vöröskereszt Családok Átmeneti Otthona

**Képviselő neve:** Varga Ágnes

**Székhelye:** 1051 Budapest, Arany János u. 31.

**Az ellátást biztosító telephely:** 1214 Budapest, Erdősor u. 53-55.

**Képviselő-testületi határozat száma:** 293/2010. (VI.11.) sz.

**A szerződés lejárta:** 2013. december 31.

**A szerződött férőhelyek száma:** 10 fő

Az intézmény biztosítja a családok átmeneti otthona szolgáltatás megszervezését és működtetését, amelynek során krízishelyzetben lévő családok/gyermekek esetében nyújt átmeneti gondozást.

A Magyar Vöröskereszt Budapest Fővárosi Szervezetével évek óta van ellátási szerződése Önkormányzatunknak. A már meglévő és eredményes együttműködés alapján 2006-ban Családok Átmeneti Otthona - anya-gyermek krízis elhelyezésszolgáltatásra is ellátási szerződést kötöttünk, melyet 2008 évben közbeszerzés útján 5 évre ismét meghosszabbítottunk.

***2012. évben ellátott VII. kerületi családok összetétele és kigondozásuk***

* 1 anya két gyermekével lakhatási gondok miatt került 2012 januárjában krízisellátásba. Az anyuka kitartó munkahelykeresésének köszönhetően sikeresen elhelyezkedett, így anyagi helyzetük is javult. Ősszel lakáspályázaton pozitív elbírálásban részesültek, így a család 2013 januárjában kiköltözött az intézményből egy VI. kerületi lakásba.
* 1 család (anya, apa és 1 gyermek) 2012 januárjától él az otthonba. Az apa munkahelykeresésének eredményeként sikerrel elhelyezkedett, így közhasznú foglalkoztatottként dolgozik jelenleg. Szerződése 2013 februárjáig szól. Az ellátás során együttműködőnek bizonyultak, aktívan szerepet vállalva az egyéni esetkezelések, valamint a csoportfoglalkozások alkalmaival.

1 anya 3 gyermekével 2011 októberében költözött az intézménybe, majd csatlakozott hozzájuk 2012 februárjában az anya élettársa, akinek szintén megoldhatatlan volt a lakhatása. A szülők munkahelykeresésének eredményeként mindketten találtak bejelentett állás, amely rendszeres jövedelmet biztosít a családnak. Lakhatásuk megoldása érdekében két pályázatot adtak be, illetve albérletbe való költözés jelenthetne számukra megoldást.

Az intézményben folyó ***szakmai munka*** során erősebbé vált a mentálhigiénés szemléletű, csoportmunkára, intenzív visszajelzésekre épülő munka. A dolgozók munkáját a hetente megtartott team-megbeszélések, a havonta-kéthavonta megtartott esetmegbeszélő csoportok, illetve a kéthetente megtartott csoportos szupervíziók viszik előbbre.

Az intézményben a szakmai munka során nagy hangsúlyt kapott, hogy a kigondozás folyamán a lakók minél több visszajelzést kapjanak az együttműködésről, az elvárások teljesüléséről, ezáltal a rendelkezésre álló időt jól tudják kihasználni.

Fontos elem volt az elmúlt évben a lakókkal folytatott *csoportmunka*. A csoportfoglalkozásokon a szülők megfogalmazták az őket érdeklő témákat, amelyek leginkább a gyermekneveléssel, gyermekfegyelmezéssel kapcsolatos technikákra, illetve a munkavállalással, sikeres állásinterjúval kapcsolatos ismeretekre vonatkoztak.

***Ellenőrzések***

Az intézményben 2012. évben ellenőrzést végzett Budapest Főváros Kormányhivatala, a Magyar Vöröskereszt Budapesti Szervezete, valamint a Magyar Vöröskereszt Budapest Fővárosi Szervezete (teljes körű szakmai és gazdasági ellenőrzés).

Az Erdősori épületben a korábbi 12+36 fős intézmények helyett egy 40 férőhelyes intézmény működését engedélyezte a Kormányhivatal. 2012-től a Nagykalapács utcai családos szálló pedig önálló szakmai egységként működik (önálló szakmai stábbal).

2012. július 31-én önkormányzatunk részéről az intézményben folyó szakmai munka került ellenőrzésre. Az általunk tett észrevételekre az alábbi intézkedések történtek: a Nagykalapács utcai épület festése, felújítása megtörtént. A megfelelő szakképzettség nélküli kollégák egy részének megtörtént a beiskolázása, másik részét 2013 folyamán tervezik beiskolázni. Néhány lakó esetében a 2011-es tüdőszűrő leletek hiányoztak, ezért a 2012-ben beköltözött lakók esetében már mindannyian – kivéve a várandós anyákat – rendelkeznek tüdőszűrő-lelettel és orvosi igazolásokkal.

***Együttműködés, szakmai fórumok, továbbképzések***

Az intézménynek 2012-ben együttműködési megállapodása volt a VII., IX. és XXI. kerületi Önkormányzatokkal, együttműködtek a jelzőrendszer tagjaival: elsődlegesen a gyermekjóléti központokkal, védőnőkkel, gyermekorvosokkal, óvodákkal, iskolákkal.

Az elmúlt év során az intézmény munkatársai részt vettek szakmai konferenciákon, szakmai munkacsoportban. Az intézmény minden munkatársa részt vett valamilyen képzésben, például elsősegélynyújtó tanfolyamon, konfliktuskezelő tréningen, illetve csoportos szupervízión és az egyéni szupervízió lehetősége is elérhető volt mindenki számára.

***Önkéntesek, támogatók***

Az elmúlt évben is rengeteg önkéntes, civil szervezet, magánember és cég segítette az intézményt munkájával, felajánlásaival (anyagi támogatás, ruhaadományok, játékok).

***A Dán Vöröskereszt Remény Programja***

2011 májusától indult a Dán Vöröskereszt és a Magyarországon működő Velux Alapítvány közös Remény Programja. A program célja a CSÁO otthonaiban lakó gyermekek támogatásának, foglalkoztatásának minőségi fejlesztése, a tárgyi környezet színvonalának növelése. A program már 2011-ben meghatározó pozitív fejlődést eredményezett és 2012-ben még inkább érződtek a program pozitív hatásai:

* az intézményben lakó gyermekek sajátos egyéni szükségleteit és korát figyelembe véve fejlesztő pedagógus, óvodapedagógus szakemberek tartottak csoportos és egyéni foglalkozásokat.
* a gyermekek számára sok színes szabadidős programot tudtak biztosítani, így ellátogattak a Tropicariumba, az Orczy-téri Kalandparkba, Szentendrére, a veresegyházi medveparkba és a Csodák Palotájába.
* a program utógondozás keretében lehetőséget nyújt 4 – az intézményből kikerült – család maximum 1 évig tartó támogatására családgondozás és havi rendszerességgel fizetett albérleti hozzájárulás formájában. A családgondozást részmunkaidős mentor végzi.
* az intézmény szakmai munkacsoportja a szülő-gyermek kapcsolat erősítését pszicho-szociális munkával segíti elő. Ennek keretében a gyermekek részére játékos csoportfoglalkozásokat tartottak heti rendszerességgel, a szülők pedig konfliktuskezelést, munkaerő-piaci ismereteket, számítógépes ismereteket, csecsemő és kisgyermekgondozást, elsősegélynyújtást tanulhattak.
* folytatódott a „Nyitott ház”-ak hagyománya, a látogatók, támogatók, érdeklődők számára, hogy jobban megismerjék a ház életét.
* sor került az Erdősor utcai és a Nagykalapács utcai épület festésére, felújítására, illetve új bútorok beszerzésére, összesen 7 millió 800 ezer Ft értékben.
* Nógrádban sor került a CSÁO nyári táborára 20 fő táborozóval 10 fő munkatárssal, önkéntessel. A résztvevőknek színes programokat szerveztek és csoportfoglalkozásokon vehettek részt (nógrádi vár meglátogatása, túrázás, vadaspark-látogatás, strand).

***A 2012-es év nehézségei***

A legtöbb felmerülő problémát a lakók részére a munkakeresés terén jelentkező nehézségek jelentik. A munkaerőpiac jelentős beszűkülése és a stabil munkahelyek hiánya lehetetlenné teszi, hogy a lakók helyzete hosszú távon stabilizálódni tudjon.

Az intézmény munkája során elősegítette a 2012-es évben elkezdett munkaerő-piaci képzést, az állás-kereső portálok figyelését és tervezik, hogy a jövőben felveszik a kapcsolatot a potenciális munkaadókkal, cégekkel, hogy ezzel is segítsék a lakók munkába állását.

Az intézményből való kilépés minden család esetében nagy nehézségeket okoz. A legtöbb esetben a piaci alapú lakásbérlet elérhetetlen a családok számára, ezért próbálnak a szintén egyre kevésbé elérhető önkormányzati bérlakások megpályázásában továbbra is segítséget nyújtani a családjaik számára. 2012-ben 2 család lépett ki önkormányzati bérlakásba és 6 család költözött albérletbe.

Szintén nehézséget jelentett a lakók instabil anyagi helyzete, ami miatt szükséges volt több családot is folyamatosan támogatni élelmiszerrel, tanszerrel, ruházattal és gyógyszerrel.

A bekerülő várandós anyákat – jövedelem hiányában – minden esetben teljes körű ellátásban részesítették.

***Statisztikák***

Gyermekvédelmi hatósági intézkedések 2012-ben: védelembe vett gyermekek száma 12 fő, ebből az intézmény 6 gyermek esetében kezdeményezte a védelembevételt.

**Az ellátottak száma a tárgyévben**

|  |  |  |  |  |  |
| --- | --- | --- | --- | --- | --- |
|  | Nagykalapács u.  40 fő gondozotti létszám | Erdősor u.  40 fő gondozotti létszám | Árpád u. 12/b  6 fő gondozotti létszám | Krízis lakás  (titkos)  6 fő gondozotti létszám | **Összesen:** |
| Szülő: | 40 | 33 | 4 | 36 | **113** |
| Gyermek: | 55 | 77 | 7 | 67 | **206** |
| **Összesen:** | **95** | **110** | **11** | **103** | **319** |

**A VII. kerületi ellátottak száma:** 11 fő (3 család) – 6 gyermek; 5 szülő

**A kilépő kliensek megoszlása a kikerülés helye szerint (család)**

|  |  |  |  |  |  |  |  |
| --- | --- | --- | --- | --- | --- | --- | --- |
|  | saját lakás | albérlet | vissza a családba | más CSÁO | ismeretlen hely | kiléptető lakásba | **Összesen**: |
| Nagykalapács u. 40 fő |  | 2 | 4 | 6 |  |  | 12 |
| Erdősor 40 fő | 1 | 4 | 5 | 3 |  |  | 13 |
| Árpád u. 6 fő | 1 |  |  |  |  |  | 1 |
| **Összesen:** | 2 | 6 | 9 | 9 |  |  | 26 |

**A krízislakásból kilépő kliensek (családok) megoszlása a kikerülés helye szerint:**

|  |  |
| --- | --- |
|  | Létszám: |
| Ismeretlen helyre távozott | 11 |
| Családok Átmeneti Otthonába | 22 |
| Család, rokonság általi lakhatási megoldás | 14 |
| Albérlet, szobabérlet | 9 |
| Női szálló | 0 |
| Vissza a bántalmazóhoz | 39 |
| Vissza a saját ingatlanába  (a bántalmazó elköltözött) | 0 |
| Félutas házba | 0 |
| **Összesen:** | **95** |

### 

### Magyar Vöröskereszt Budapest VII. kerületi Szervezete

**Képviselő neve:** Kardos István Tamás

**Székhelye:** 1051 Budapest, Arany J. u. 31.

**Az ellátást biztosító telephely:** 1074 Budapest, Szövetség u. 17.

**A biztosított ellátási forma:** szociális, gyermekvédelmi és egészségügyi ellátás

**A szerződés lejárta:** határozatlan idejű

**Képviselő-testületi határozat száma:** 200/2008.(IV.25.)

*Az önkormányzati támogatás összege 2012-ben: 1.600.000.-Ft*

A Szervezet tevékenységi területe Erzsébetváros és Terézváros közigazgatási területére terjed ki.

A két kerület lakosságának összetételéből is következik, hogy egyre több a rászorult lakos. Sajnos az előző évekhez képest a nagycsaládosok mellett emelkedett a több gyermekét egyedül nevelő szülő és az idős lakosok száma is a segélyezettek között.

A szervezet csak adományokból tudja támogatni a hozzá fordulókat. A rászorultak részére élelmiszercsomagot, pékárut és ruhasegély csomagot tudnak biztosítani. Az igényként felmerülő készpénz segítség nem megoldható. A ruhaadományok átvételét, válogatását és a kiosztását önkéntesek segítségével végezik, akiknek munkája elengedhetetlen a vöröskereszt tevékenységében.

***1. Az önkéntesek tevékenysége a szervezetnél***

* *szociális munka:* ruhaadomány átvétele, válogatás, raktározás, segélycsomag készítés és kiosztás, kedvezményes vásár előkészítése és lebonyolítása;
* *egészségvédelem:* vérnyomás, testzsír mérés, koleszterin és vércukorszint ellenőrzés, életmód tanácsadás;
* *tagszervezés, véradásszervezés;*
* *higiéniai feladatok:* az iroda, a raktár tisztán tartása;
* *pékáru szállítás és kiosztás.*

A kerületben működő alapszervezetek száma az előző évhez képest nem csökkent, a taglétszám 50% emelkedett, ami a szervezők által végzett tevékenységnek köszönhető.

Egyre többen érzik úgy, ha megtehetik, próbálnak segíteni a rászorultakon, a szervezeten keresztül.

A Magyar Vöröskereszt Budapest VII. kerületi Szervezete 2012-ben számos program keretén belül nyújtott segítséget a VII. kerületben élő rászorult lakosság részére.

***2. Adományozás***

*2012 évben 308 magánszemély, 4 vállalkozás és a Német Vöröskereszt adományozott   
a Szervezetnek.*

Külföldről érkezett adomány értéke: 195 000.- Ft

Belföldi természetbeni adományok össz. értéke: 9 817 258.- Ft

Belföldi pénzadomány értéke: 56 810.- Ft

Mikulásgyári adomány értéke: 4 698 000.- Ft

MVK Bp. Főv.-tól érkezett adomány 459 777.- Ft

*Összesen beérkezett adomány értéke: 15 226 845.- Ft*

***3. Segélyezés***

*Segélyezés célcsoportjai:* rászorult családok, nagycsaládosok, kisnyugdíjasok, munkanélküliek, egyedül élők.

*Segély típusa:* élelmiszer, használt és új ruhanemű, tisztítószer, sok-sok játék, könyv stb.

Ruhasegélyben részesült 204 család 1 464 120.- Ft

Élelmiszersegély 341 család 693 407.- Ft

Játék 109 család 150 000.- Ft

Cipő 91 család 87 000.- Ft

Tisztítószer 20 család 29 840.- Ft

Póló 187 család 56 100.- Ft

Cipő 91 család 87 000.- Ft

Könyv 60 család 24 000.- Ft

Egyéb (ajándék dob, műsz., törékeny) 166 család 103 207.- Ft

Német adomány 135 család 207 000.- Ft

Pékáru 838 család 2 183 456.- Ft

Iskolakezdési támogatás, tanszer 24 család 70 620.- Ft

Tesco Áruházzal közösen *élelmiszergyűjtést* szerveztek, melynek eredményként 22 rászorult család kapott élelmiszercsomagot 47 125.- Ft értékben.

*Segélyben részesültek száma összesen: 2197 család 5 115 865.- Ft értékben.*

***Mikulásgyári segélyezés***

Élelmiszer 150 család 306 000.- Ft

Vegyes 31 család 25 200.- Ft

Játék, plüss 108 család 378 000.- Ft

Egyéb 30 család 39 600.- Ft

Könyv 35 család 93 600.- Ft

Ajándék doboz 22 család 223 200.- Ft

*Mikulásgyárban összegyűjtött adományból 376 család részesült 1 065 600.- Ft értékben.*

***A kerületi Vöröskereszt által támogatott szervezetek, oktatási intézmények és klubok:***

Baross Gábor Iskola játék, könyv 32 400.- Ft

Erzsébetvárosi Kéttannyelvű játék, könyv, egyéb 104 400.- Ft

Nefelejcs Óvoda játék, könyv, ajánd.dob. 171 000.- Ft

Roma Önkormányzat játék, könyv, ruha 93 600.- Ft

*Szervezeteknek átadott természetbeni adományok értéke: 401 400.- Ft*

*A Magyar Vöröskereszt 2012. évben összesen az Erzsébetvárosban élő rászorult családok részére 6 482 865.-Ft értékű adományt osztott ki.*

***4. Az ifjúsági munka***

Az *ifjúsági munka feladata*: az egészséges életmód bemutatása, tanítása és egyben a káros szenvedélyek elleni prevenciós feladatok a fiatalok körében.

A vöröskereszt szervezet ifjúsági munkája: a Vöröskereszt eszméinek, alapelveinek, humanitárius munkájának megismertetése, bemutatása és népszerűsítése.

***2012. évi ifjúsági programok:***

* *Elsősegélynyújtó felkészítő előadások és területi verseny*. Résztvevők:
  + Bp. Fasori Evangélikus Gimnázium
  + Baross Gábor Ált. Iskola
* *VII. ker. Polgári Védelmi vetélkedő egészségügyi állomás biztosítása*.

***5. Egészségvédelem, egészségfejlesztés***

Az Erzsébetvárosi Szervezet különböző rendezvényeken és gazdasági szerveztek által igényelt munkahelyeken végzi egészségvédelmi szűrővizsgálatait.

A 2012. évben 13 alkalommal szerveztek egészségvédelmi szűrőprogramot, melyen koleszterinszint ellenőrzést, vércukormérést, vérnyomás és pulzusmérést, testzsír ellenőrzést, diétás szaktanácsadást és életmód tanácsadást biztosítottak az érdeklődőknek.

A különböző prevenciós mérések is bizonyították, hogy a lakosság egészségi állapota egyre romlik és ennek mérséklésére több megelőzési és tanácsadási lehetőséget kell biztosítani részükre.

Kiemelt helyszínek – programok:

* Városliget – Családi Nap
* Árkád Bevásárló Központ
* Nyugati pályaudvar – Királyi váró
* Margitsziget – EU Sportnap
* Vakok Állami Intézete – Fehér Botok Hete
* Terézvárosi Búcsú

***6. Véradás***

A Szervezet tevékenysége során 65 alkalommal biztosított lehetőséget a véradásra. A jegyzőkönyvek alapján 2845 fő jelent meg véradáson, a szervezőmunkának köszönhetően 385 fő az újvéradók száma.

A két kerületi Önkormányzat támogatásának köszönhetően közös véradó ünnepség keretén belül 40 fő kerületben élő véradó részére és a kerületben tevékenykedő önkéntes véradó szervezőnek adtak át kitüntetéseket és tárgyjutalmakat.

***Egyéb***

**A Német Vöröskereszt Konstanz Járási Ifjúsági Szervezete** 2012-ben is adománnyal érkezett az Erzsébetvárosi Szervezethez. A radolfzelli iskolások gyűjtöttek adományt a magyar rászorult gyermekek részére, melyet az ott tevékenykedő vöröskereszt önkéntesek hoztak el a Szervezetnek.

Az elmúlt évben szerveztek **„Önkéntes Továbbképzést”** Cserkeszölőre, ahol a helyi aktivistákkal tapasztalatcsere keretén belül szakmai megbeszéléseket folytattak a szervezet munkájával kapcsolatosan.

**Fogyatékos személyek nappali ellátása*:***

### *Budapest Főváros IX. kerületi Ferencváros Önkormányzata*

**Képviselő neve:** Dr. Bácskai János polgármester

**Székhelye:** 1092 Budapest, Bakáts tér 14.

**Az ellátást biztosító telephely**: Ferencvárosi Egyesített Bölcsődei Intézmények

1092 Budapest, Ráday u. 46.

**A biztosított ellátási forma**: sajátos nevelési igényű gyermek bölcsődei ellátása

**A szerződés lejárta:** határozatlan idejű

**A szerződött férőhelyek száma:** 1 fő

**Képviselő-testületi határozat száma:** 291/2011.(IV.15.)

***Ellátási szerződés díja:*** *780 000 Ft/év*

A Budapest IX. Kerületi Ferencváros Önkormányzata, mint szolgáltatást végző 2006. január 1. napjától határozatlan időre vállalta, 1 fő VII. kerület területén állandó lakóhellyel rendelkező sajátos nevelési igényű gyermek bölcsődei ellátását.

A sajátos nevelési igényű gyermekek esetében teljes integráció valósul meg a bölcsődében, ezért az egyik csoportban 4 fő átlagosan fejlődő és 3 fő sajátos nevelési igényű gyermek ellátását biztosítják.

Az intézményben az ellátottak életkori sajátosságainak, fejlettségi szintjének figyelembe vételével biztosítják az ellátást és az egyéni fejlesztő foglalkozásokat, 1 fő főállású gyógypedagógus irányításával, illetve 1 fő gyógypedagógiai asszisztens segítségével.

A korai fejlesztési és gondozási feladatokat végző gyógypedagógus – a Szakértői és Rehabilitációs Bizottság szakvéleményére épített – egyéni fejlesztési évre készíti el az egyéni fejlesztési tervet. Az egyéni fejlesztési terv tartalmazza az értelmi fejlesztés, a hallásfejlesztés, a látásfejlesztés, az adaptációs tréning, a mozgásfejlesztő terápiák, logopédiai terápiák a pszichológiai fejlesztés feladatait.

Az intézményben ellátott VII. kerületi sajátos nevelési igényű gyermek 2012. február 07-től jár a bölcsődébe. Az elhelyezés a szülő kérése történt. A Szakértői Bizottság agresszív viselkedéssel társuló súlyos autizmust diagnosztizált. A kisfiú egyéni komplex fejlesztésben részesült, heti 4 órában. A kezdeti agresszív megnyilvánulások, nehézségek ellenére sikerült a csoportba való beilleszkedés elősegíteni. A kisfiú – több idő biztosításával – a bölcsődei napirendet, szokásokat igyekszik elsajátítani, gondozónőit, társait elfogadta. Fontos számára, hogy a megszokott rutin szerint történjenek a dolgok, mert a változásokat nehezen viseli.

Az 1 hónapos próbaidő leteltével team értekezleten döntöttek a gyermek befogadásáról. A kisfiú viselkedésében nagy változásokat, fejlődést tapasztaltak. Társaival elkezdett együttműködni, közös játékba, tevékenységekbe rövid időre bekapcsolódni. Egyéni komplex fejlesztés minden területre kiterjed, mint például nagymozgás, finommozgás, szocializáció, viselkedés, beszéd, kommunikáció.

Budapest, 2013.

**A 2012. évről készült kerületi gyermekvédelmi átfogó értékelést Budapest Főváros VII. kerület Erzsébetváros Önkormányzat Képviselő-testülete a ……/2013. (………..) számú határozatával elfogadta.**