|  |
| --- |
| **Budapest Főváros VII. kerület Erzsébetváros Önkormányzata**  **Vattamány Zsolt polgármester** |

Iktatószám:

Napirendi pont: ........

Előterjesztve: -

**ELŐTERJESZTÉS**

**A Képviselő-testület 2013. május 30-i ülésére**

|  |  |
| --- | --- |
| **Tárgy:** | Budapest Főváros VII. kerület Erzsébetváros Önkormányzata Képviselő-testületének .../2013. (...) önkormányzati rendelete a hivatali helyiségen kívüli, valamint hivatali munkaidőn kívüli házasságkötés és bejegyzett élettársi kapcsolat létesítésének szabályairól és az ehhez kapcsolódó többletszolgáltatás díjának mértékéről szóló 14/2011. (IV. 18.) önkormányzati rendelet módosításáról |

**Készítette:**

Csüllög Szilvia

Hatósági és Ügyfélszolgálati Iroda vezetője

**Törvényességi szempontból kifogást nem emelek:**

dr. Gotthard Gábor

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata**  **Vattamány Zsolt polgármester** |

**Tisztelt Képviselő-testület!**

Budapest Főváros VII. kerület Erzsébetváros Önkormányzata Képviselő testülete 2011. áprilisában elfogadta a 14/2011. (IV. 18.) önkormányzati rendeletet (továbbiakban: Rendelet), mely a hivatali helyiségen kívüli, valamint hivatali munkaidőn kívüli házasságkötés és bejegyzett élettársi kapcsolat létesítésének szabályairól és az ehhez kapcsolódó többletszolgáltatás díjának mértékéről szól.

Az anyakönyvi statisztikák alapján az elmúlt évhez képest - idén májusig - nőtt a házasságkötések száma. Ezt a tendenciát szeretnénk a házasságkötések rendjét szabályozó rendelkezések módosításával a továbbiakban is fenntartani, a növekedést elősegíteni. Az elmúlt időszak tapasztalatait, ill. a kerületünket házasságkötési szándékkal felkeresők javaslatait is figyelembe véve megállapítható, hogy az eddigi szabályozás a házasságkötés időpontjai tekintetében igen szűk lehetőségeket adott az egyéni igényeknek, egész évre vonatkozóan konkrétan meghatározta azokat a napokat melyeken házasságkötés vagy bejegyzett élettársi kapcsolat létesíthető. Jelen szabályozás nagyobb teret ad annak, hogy az időpontokat a hivatalunkat felkereső jegyespárok igényeihez igazítsuk.

Anyakönyvi szolgáltatásainkat tovább bővítendő a Rendelet lehetőséget ad arra is, hogy a nagyobb létszámú házasságkötésekre a Wesselényi u. 17. sz. alatti díszteremben kerüljön sor, melyért többlet-díjat nem számítunk fel, a munkaidőn kívüli, hivatali nagyteremben történő házasságkötésekkel esik egy díjkategóriába.

A rendeletalkotást megelőző hatásvizsgálat során megállapítást nyert, hogy a módosított jogszabály alkalmazásához szükséges személyi-, tárgyi- és pénzügyi feltételek biztosítottak. A rendeletmódosításnak környezeti- és egészségi következményei nincsenek, a munkatársak adminisztrációs tevékenységei sem rendeződnek át.

Fentiek miatt kérem a Tisztelt Képviselő-testületet a módosító rendelet megtárgyalására és elfogadására.

**Budapest, 2013. május 22.**

Vattamány Zsolt

polgármester

**Budapest Főváros VII. kerület Erzsébetváros Önkormányzata Képviselő-testületének …./2013. (….) rendelete**

**a hivatali helyiségen kívüli, valamint hivatali munkaidőn kívüli házasságkötés és bejegyzett élettársi kapcsolat létesítésének szabályairól és az ehhez kapcsolódó többletszolgáltatás díjának mértékéről szóló 14/2011. (IV. 18.) önkormányzati rendeletének módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében biztosított felhatalmazás alapján az anyakönyvekről, házasságkötési eljárásról és a névviselésről szóló 1982. évi 17. törvényerejű rendelet 42/A. § (4) bekezdése szerint alkotott a hivatali helyiségen kívüli, valamint hivatali munkaidőn kívüli házasságkötés és bejegyzett élettársi kapcsolat létesítésének szabályairól és az ehhez kapcsolódó többletszolgáltatás díjának mértékéről szóló 14/2011. (IV. 18.) önkormányzati rendelet (továbbiakban: Rendelet) módosításáról a következőket rendeli el:

**1. §**

(1) A Rendelet 3. § (1) bekezdése az alábbiak szerint módosul:

1. *A hivatali munkaidőn kívül történő házasságkötés és bejegyzett élettársi kapcsolat lehetséges időpontjait és helyszíneit – átruházott hatáskörben – a Jegyző minden negyedévet megelőző hónap 15. napjáig jelöli ki.*

(2) A Rendelet 3. § (2) bekezdése az alábbiak szerint módosul:

*(2) Nem köthető házasság, illetve nem létesíthető bejegyzett élettársi kapcsolat Budapest VII. kerület Erzsébetváros Képviselő-testülete által elrendelt igazgatási szünet alatt, a köztisztviselők jogállásáról szóló törvény szerinti köztisztviselői napon, ünnepnapokon, illetve a külön jogszabályban meghatározott pihenő napokon.*

(3) A Rendelet 3. §-a a következő (3) bekezdéssel egészül ki:

*(3) Az (1) és (2) bekezdésében foglaltaktól a Jegyző indokolt esetben eltérhet.*

**2. §**

A Rendelet 4. § (1) bekezdés d) pontja az alábbiak szerint módosul:

*d) Munkaidőn kívül, a Hivatal nagytermében, valamint az ErőMűvház Wesselényi utca 17. szám alatti nagytermében, mint hivatali helyiségben történő házasságkötésért és bejegyzett élettársi kapcsolat létesítéséért a többletszolgáltatás ellentételezéséért 20.000 Ft + ÁFA mértékű díjat kell fizetni.*

**3. §**

A Rendelet 5. § (1) bekezdés c) pontja az alábbiak szerint módosul:

*c) Munkaidőn kívül, a Hivatal nagytermében, valamint az ErőMűvház Wesselényi utca 17. szám alatti nagytermében, mint hivatali helyiségben történő házasságkötésért és bejegyzett élettársi kapcsolat létesítéséért a többletszolgáltatás ellentételezéséért fizetett 20.000 Ft +ÁFA mértékű díjból 6.000 Ft Budapest VII. kerület Erzsébetváros Önkormányzatát, 7.000 Ft – 7.000 Ft a közreműködő anyakönyvvezetőket illeti meg.*

**4. §**

Jelen rendelet 2013. június 10-én lép hatályba.

**dr. Gotthard Gábor Vattamány Zsolt**

jegyző polgármester

**Általános indokolás**

A Rendelet módosítása az anyakönyvi szolgáltatások bővítése miatt vált szükségessé.

**Részletes indokolás**

**1.§**

A hivatali munkaidőn kívül történő házasságkötés és bejegyzett élettársi kapcsolat létesítése engedélyezésének szabályait határozza meg.

**2.§ - 3.§**

A hivatali munkaidőn kívül történő házasságkötés és bejegyzett élettársi kapcsolat létesítése helyszínének bővítése miatt került sor a módosításra.

**4.§**

Hatályba léptető rendelkezés.