|  |
| --- |
| **Budapest Főváros VII. kerület Erzsébetváros Önkormányzata**  **Vattamány Zsolt polgármester** |

Iktatószám:

Napirendi pont: ........

Előterjesztve: Városüzemeltetési Bizottsághoz

**ELŐTERJESZTÉS**

**A Képviselő-testület 2013. május 30-i rendkívüli ülésére**

|  |  |
| --- | --- |
| **Tárgy:** | Budapest Főváros VII. kerület Erzsébetváros Önkormányzata Képviselő-testületének …/2013. (….) önkormányzati rendelete a Budapest Főváros VII. kerület Erzsébetváros Önkormányzata Képviselő-testületének a Budapest Főváros VII. Kerület Erzsébetváros Önkormányzata tulajdonában lévő közterületek használatáról és rendjéről szóló 22/2013. (IV.30.)önkormányzati rendelet módosításáról |

**Készítette:**

Csüllög Szilvia

Hatósági és Ügyfélszolgálati Iroda vezetője

**Törvényességi szempontból kifogást nem emelek:**

dr. Gotthard Gábor

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata**  **Vattamány Zsolt polgármester** |

**Tisztelt Képviselő-testület!**

A Képviselő-testület a 2013. áprilisi ülésén fogadta el a Budapest Főváros VII. kerület Erzsébetváros Önkormányzat tulajdonában lévő közterületek használatáról és rendjéről szóló 22/2013. (IV.30.) önkormányzati rendeletét. Az azóta eltelt időszak gyakorlati tapasztalatai indokolttá teszik a közterület jogellenes használata során a hatékonyabb intézkedést, a közterület-felügyelők intézkedési lehetőségének szabályozását, különösen élet- és balesetveszély esetén.

A vendéglátó teraszok esetében a közterület használati díj-kedvezmény megállapításával Önkormányzatunk azon tradicionális kereskedő családok munkásságát szeretné elismerni, akik öregbítve a kerület hírnevét, az itt élők megelégedésére évtizedek óta, Erzsébetvárosban több generáción keresztül a régi, tradicionális vendéglátást folytatnak.

A rendeletalkotást megelőző hatásvizsgálat során megállapítást nyert, hogy a rendeletmódosításnak környezeti- és egészségi következményei nincsenek, a munkatársak adminisztrációs tevékenységei sem rendeződnek át. A módosított jogszabály alkalmazásához szükséges személyi-, tárgyi- és pénzügyi feltételek biztosítottak. A módosítás szükségességét a helyi viszonyoknak való megfelelés indokolja.

Fentiek alapján kérem a Tisztelt Képviselő-testületet, hogy a rendelet módosítását elfogadni szíveskedjenek.

**Budapest, 2013. május 22.**

 Vattamány Zsolt

polgármester

**Budapest Főváros VII. kerület Erzsébetváros Önkormányzata Képviselő-testületének …./2013. (….) rendelete**

**a Budapest Főváros VII. Kerület Erzsébetváros Önkormányzata tulajdonában**

**lévő közterületek használatáról és rendjéről szóló 22/2013. (IV.30.) önkormányzati rendeletének módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (1) bekezdés a) pontjában és (2) bekezdésében, a Magyarország helyi önkormányzatairól szóló 2011. évi CLXXXIX. tv. 23.§ (5) bekezdés 2. pontjában, a nemdohányzók védelméről és a dohánytermékek fogyasztásának, forgalmazásának egyes szabályairól szóló 1999. évi XLII. törvény 2/A. §-ában, valamint a mozgóképről szóló 2004. évi II. tv. 35/A. § (2) bekezdésében, a 35/B. § (4) és (7) bekezdésében kapott felhatalmazás alapján alkotott Budapest Főváros VII. Kerület Erzsébetváros Önkormányzata tulajdonában lévő közterületek használatáról és rendjéről szóló 22/2013. (IV.30.) önkormányzati rendelet (továbbiakban: Rendelet) módosításáról a következőket rendeli el:

**1. §**

A Rendelet 2. § (9) bekezdése a következő g) ponttal egészül ki:

*g) a legalább 20 éve működő üzlet esetében a kereskedelmi tevékenység ezen időszakra vonatkozó hitelt érdemlő igazolását.*

**2. §**

A Rendelet 7. §-a a következő (4) bekezdéssel egészül ki:

*(4) Vendéglátó előkert, terasz céljára történő közterület használat esetén 50%-os díjkedvezmény illeti meg azt a közterület-használót, akinek üzlete – ugyanazon kereskedelmi tevékenység folytatása mellett – legalább 20 éve működik a kerületben, kivéve a szeszesitalt árusító üzleteket.*

**3. §**

(1) A Rendelet 9. §-a a következő (4) bekezdéssel egészül ki:

*(4) Amennyiben a közterület-használó az (1) bekezdésben foglalt kötelezettségét elmulasztja, úgy az Önkormányzat az eredeti állapot helyreállítását a kötelezettséget elmulasztó költségére elvégeztetheti, amennyiben a helyreállításra vonatkozó felhívásnak az érintett 8 napon belül nem tesz eleget.*

(2) A Rendelet 9. §-a a következő (5) bekezdéssel egészül ki:

*(5) Az Önkormányzat az eredeti állapotot az erre irányuló felhívás mellőzésével és a (4) bekezdésben megszabott határidő elteltére való tekintet nélkül azonnal helyreállíthatja, ha az élet- és balesetveszély, vagy jelentős anyagi kár, a közrend, közbiztonság, a közterület rendje, rendeltetésszerű használata súlyos sérelmének elhárítása érdekében, vagy jelentős közérdekből egyébként indokolt. Az eredeti állapot helyreállításának költségeit ebben az esetben is a jogosulatlan közterület-használó köteles viselni.*

(3) A Rendelet 9. §-a a következő (6) bekezdéssel egészül ki:

*(6) A (4) és (5) bekezdésben foglaltak végrehajtásáról a közterület-felügyelők, és az önkormányzat polgármesteri hivatala megbízott ügyintézői a helyszínen gondoskodnak.*

**4. §**

Jelen rendelet 2013. június 5-én lép hatályba.

**dr. Gotthard Gábor Vattamány Zsolt**

jegyző polgármester

**Általános indoklás**

A Rendelet módosítását indokolttá teszi, hogy az elmúlt időszak gyakorlati tapasztalatai alapján szükséges a közterület jogellenes használata során történő hatékonyabb hatósági fellépés, valamint a közterület-felügyelők intézkedési lehetőségének szabályozása, különösen élet- és balesetveszély esetén. Ezen felül az idei évben megemelkedett közterület-használati díjakra tekintettel, a vendéglátó teraszok esetében annak kedvezményes megállapításával Önkormányzatunk azon tradicionális kereskedő családok munkásságát ismerné el, akik öregbítve Erzsébetváros hírnevét, az itt élők megelégedésére évtizedek óta tradicionális vendéglátást folytatnak.

**Részletes indoklás**

1. §

A kedvezményes közterület-használati díj megállapításához szükséges, legalább 20 éves kereskedelmi tevékenység igazolási kötelezettségét állapítja meg.

2. §

Meghatározza a kedvezményes közterület-használati díjban részesülők körét.

3. §

Meghatározza a jogellenes közterület-használattal kapcsolatos kötelezettségek elmulasztásakor szükség esetén alkalmazható eljárási cselekményeket.

4. §

Hatályba léptető rendelkezés.